Ondasunen esportazioak % 25,7 gehitu ziren azaroan - Ekonomiaren KZ\n2021eko lehen hamaika hiletako esportazioen metatuan, urte arteko % 22,7ko igoera erregistratu da, eta pandemiaren aurreko zifrak gainditu dira\nEuskal AEn, ondasunen esportazioek % 25,7ko igoera izan dute 2021eko azaroan, Eustaten datuen arabera. Produktu energetikoen esportazioek % 72,7 egin dute gora, eta produktu ez-energetikoenek (balio osoaren % 95), % 24,0. Esportazioek 2.600,4 milioi euroko balioa izan dute; aurreko urtean, 2.068,5 milioi eurokoa izan zuten.\nInportazioek % 45,1eko hazkuntza izan dute 2021eko azaroan, eta 2.163,8 milioi eurora iritsi dira. Inportazio energetikoek % 60,2 egin dute gora eta ez-energetikoek, % 41,2.\nHil honetan, esportazioen hazkunderik handiena Araban izan da, % 32,5ekoa, “Garraio-materialaren” (% 32,0) eta “Metalen eta horien manufakturen” (% 50,6) igoeraren ondorioz. Bizkaian, hazkundea % 29,0koa izan da, honako hauen gorakadaren ondorioz: “Produktu mineral eta energetikoak” (% 67,4), zeinak, 51 milioiko gehikuntzarekin, hil honetan lurralde horrek esportatutako guztizkoaren % 13 izan baitira; “Metalak eta haien manufakturak” (% 21,5); “Material elektrikoa” (% 28,8), eta “Produktu kimikoak” (% 143,3). Gipuzkoan ere positiboa izan da balantzea (% 16,0), “Metalen eta haien manufakturen” % 31,5eko gorakadari esker.\nInportazioak direla eta, Bizkaian izan da igoerarik handiena (% 54,1), “Produktu mineral eta energetikoen” erosketen igoeraren (% 69,9, aurreko urtean baino 207 milioi gehiago) eta “Metalen eta haien manufakturen” igoeraren (% 79,6) eta “Landareen erreinuko produktuen” igoeraren (% 113,2) ondorioz. Aurrerakuntza Gipuzkoan % 33,5ekoa izan da, funtsean “Metalen eta haien manufakturen” igoeraren (% 39,6) eta “Material elektrikoaren” igoeraren (% 25,9) ondorioz. Araban ere igoera egon da, kasu honetan % 37,1ekoa, “Material elektrikoan” (% 50,9) eta “Metaletan eta haien manufakturetan” (% 75,5) oinarrituta.\nJarduera-adar garrantzitsuenak aztertuta, eta esportazioei dagokienez, azaroan, “Kokeriek eta petrolioa fintzeak” (% 77,9) eta “Siderurgiak” (% 63,9) gora egin dutela nabarmentzen da; azken kasu horretan, fenomenoa, beste hilabete batez, hiru lurraldeetan gertatu da, baina, batik bat, Bizkaian (130 milioi esportatu) eta Gipuzkoan (93 milioi), baina, hala ere, Araba ez dabil urruti (74,6 milioi). “Makina-erremintak” ere hazkunde handia izan du (% 61,7), eta Gipuzkoan kontzentratzen da, 69 milioiko salmenta izan baitu. “Ibilgailu motordunen fabrikazioarekin” lotutako produktuek % 18,0ko igoera izan dute (2020ko azaroan baino 93,5 milioi gehiago), hil honetan Arabako lurraldetik esportatu diren 480 milioien ondorioz.\nInportazioak direla eta, aipatu behar da jarduera-adar garrantzitsuena, “Erauzketa- eta petrolio-industriak”, guztizkoaren % 21 dena, % 95,6 hazi dela, “Produktu siderurgikoekin” (% 95,1) eta “Ibilgailu motordunen fabrikazioarekin” (% 49,6) batera. Aitzitik, “Kokeriek eta petrolioa fintzeak” behera egin dute (–% 41,8), aurreko urteko hil berean baino 33 milioi gutxiago erosi baitituzte.\nXehetasunak emateko, esportazioen urte arteko hazkundeak egiaztatu dira “Petrolio-olio finduen” (% 94,5) kasuan, zeinek 56,3 milioiko hazkundea izan baitute aurreko urteko hil beraren aldean, eta “Itsas produktuak tratatzeko arrantza-ontzien eta faktoria-ontzien” kasuan (56,2 milioi), zeinak Groenlandiara esportatu baitira Gipuzkoatik. Era berean, honako hauen esportazioek ere gora egin dute: “Aleatu gabeko burdinazko edo altzairuzko profilak” (% 84,7), “Trenbideetarako edo antzekoetarako ibilgailuen zatiak” (% 177,7), “Txapak eta zerrendak, aluminiozkoak, 0,2 mm-tik gorako lodiera dutenak” (% 271,0) eta “Hodi eta profil hutsak, soldadurarik gabeak, burdina edo altzairuzkoak” (% 80,1).\nHil honetan, azpimarratzekoa da automobilaren sektorearekin lotutako produktuen joera ona, guztiak hazi baitira; hala, “Salgaiak garraiatzeko ibilgailu automobilak” % 4,4 hazi dira, “Ibilgailu automobilen zati eta osagarriak” % 8,3 eta “10 pertsona baino gutxiagoko turismoak” % 52,2. Halaber, gora egin dute “Kautxuzko pneumatiko berrien” esportazioek (% 20,3).\nPetroleoa gora egin du\nInportazioak direla eta, “Petrolioaren edo mineral bituminosoaren olio gordinek” gora egin dute (% 102,4); alegia, 2020ko azaroan baino 207,7 milioi euro gehiago, baina 4.235 tona gutxiago. Inportatutako bolumenaren jaitsiera hori are nabarmenagoa da “Petrolio-gasaren eta gainerako hidrokarburo gaseosoen” kasuan: urte arteko 69.836 tonako atzerakada, baina 2020ko azaroan baino 10,4 milioi euro gehiago; inportatutako 22,3 milioitik 32,7 milioira igaro da, % 46,5 gehiago. Hazkunde hori, aurreko hiletan bezala, “Gas naturalaren” erosketen ondorioz izan da. Joera hori are nabarmenagoa da “Petrolio-olio finduen” kasuan; urte arteko atzerakada 176.472 tona izan da, eta 35,4 milioi euro gutxiago (–% 45,6).\nHil honetan, honako hauen inportazioetan indartze nabarmena erregistratu da: “Beroan laminatutako produktu lauak, aleatu gabeko burdinazkoak edo altzairuzkoak, 599 mm-tik gorako zabalerakoak” (% 146,4), “Enbolo, diesel edo erdi-diesel motorrak” (% 77,3), “Ibilgailu automobilen zati eta osagarriak” (% 36,5), “Galdaketako, burdinazko edo altzairuzko txatarra” (% 81,8) eta “Soja-babak, baita hautsiak ere” (% 55,9).\n2021eko azaroan, bost herrialde (Frantzia, Alemania, Estatu Batuak, Erresuma Batua eta Italia) izan dira Euskal AEren bezero nagusiak, EAEko esportazioen guztizkoaren % 51,6 berenganatu baitute. Haietako hiru EB27koak dira; entitate horri EAEko esportazioen % 61,5 dagokio.\nHerrialde hornitzaile nagusiak honako hauek izan dira, hil horretan: Alemania (367 milioi), Frantzia (212 milioi), Txina (186 milioi), Errusia (117 milioi) eta Mexiko (96 milioi), eta bosten artean inportatutako guztizkoaren % 45,2 biltzen dute.\n2021eko lehen hamaika hiletan, Euskal AEko ondasunen esportazioek % 22,7 egin dute gora (4.358 milioi gehiago aurreko urtean baino), eta 23.584 milioi eurora iritsi dira. Hil honetan, azkenean, 2019. urteko aldi berean erregistratutako metatura iritsi eta hura gainditu da, 7,56 milioi euroan; hala, gainditu egin dira pandemiaren aurreko zifrak (23.576,8 milioi 2019an eta 23.584,4 milioi 2021ean).\nEuskal AEko kanpo-merkataritzak, 2021eko lehen hamaika hiletan, 4.483,3 milioi euroko saldo positiboa izan du eta % 123,5eko estaldura-tasa.\nBizkaia nabarmena izan da aldi horretan, haren esportazio-jardueragatik; izan ere, urte arteko % 31,5eko hazkuntza izanik, ondasunen salmenten buru da (9.391,5 milioi euro). Arabak % 18,8eko hazkuntza izan du (6.812,1 milioi), eta Gipuzkoak, % 16,2koa (7.380,8 milioi).\nInportazioak direla eta, portaera berdintsuagoa izan da hiru lurraldeetan: Bizkaiak % 38,0ko igoera izan du, eta 10.719,7 milioi euroan inportatu ditu ondasunak; ondoren, Gipuzkoak, 4.215,6 milioi euroan eta % 28,3ko igoera, eta, azkenik, Arabak, % 24,1 eta 4.165,8 milioiko ekarpenarekin Euskal AEko zenbateko osoan.\nProduktu energertikoak, gehien inportatzen direnak\nProduktu mota kontuan hartuta, Produktu ez-energetikoek (urte arteko 3.973,8 milioiko hazkuntza, % 21,6) lagundu diote gehien esportazioen hazkuntzari; Produktu energetikoek ere aurreko urtean baino 384,3 milioi gehiago izan dute (% 44,9).\nBestalde, Produktu energetikoen inportazioek % 48,8 egin dute gora, eta Produktu ez-energetikoenek, % 28,7.\nEAEko esportazioen xede diren herrialdeen rankingeko buru, aldi honetan, Alemania da (esportatutako guztiaren % 16,2), ondoren Frantzia (% 16,1), Erresuma Batua (% 6,7), Estatu Batuak (% 6,2) eta Italia (% 5,3). Bost herrialde horiek EAEko esportazioen erdia hartzen dute (11.887 milioi, % 50,4). Estatu horiei Belgika (% 5,2), Herbehereak (% 4,9), Portugal (% 4,3), Txina (% 2,6) eta Polonia (% 2,4) gehitzen badizkiegu, 16.448 milioi eurora iristen da, eta Euskal AEko esportazio guztien % 69,7ra.\nJarduera-adar garrantzitsuenen artean, esportazio-bolumena dela-eta, “Siderurgia” nabarmentzen da, % 47,7ko gehikuntza izan baitu aurreko urteko aldi berarekin alderatuta (842,6 milioi euro gehiago; 2.607,8 milioira iritsi da). Nabarmen hazi da, era berean, honako hauen esportazioa: “Nekazaritza eta abeltzaintzako produktuak” (% 146,7), “Burdinazkoak ez diren metalak” (% 47,4), “Kokeria eta petrolio-fintzea” (% 45,3), “Material eta ekipo elektrikoak” (% 21,7), “Kautxuzko produktuak” (% 19,2) eta, bereziki, “Ontzigintza” (% 250,8), besteak beste.\n“Motordun ibilgailuen fabrikazioarekin” zerikusia duten produktuen adarrak (5.127 milioi eta guztizkoaren % 21,7), 2021. urteko hamaikagarren hila amaitzean, % 14,6ko hazkuntza metatua erregistratu du, aurreko urteko aldi berean baino 654,6 milioi gehiago.\nInportazioen kasuan, nabarmentzekoa da adarrik garrantzitsuenak, “Erauzketa- eta petrolio-industriak” –petrolio gordina–, % 37,6 egin duela gora, eta bolumen aldetik atzetik dituenek ere gora egin dutela, batik bat “Siderurgia”k (% 59,1), eta, nabarmen, “Kokeriak eta petrolio-fintzea” adarrak (% 101,9) –petrolio findua–.\nXehetasunak ematean ikusten da esportazioen barruan 25 arantzel-partida nagusien artean hirutan egon direla hazkuntza-tasa negatiboak: “Hodiak eta profilak hutsak, soldadurarik gabe, burdinazko edo altzairuzkoak” (–% 13,2), “Kobre findu gabe; fintze elektrolitikorako kobre anodoak” (–% 11,7) eta “Burdinbide eta antzekoetarako ibilgailuen parteak” (–% 4,7). Gainerako arantzel-partidetan, tasak positiboak izan dira, eta honako hauek nabarmentzen dira, daukaten garrantziagatik eta pisu bereziagatik: “10 pertsona baino gutxiagoko turismoak” (% 19,4), “Automobilentzako zati eta osagarriak” (% 24,3), “Salgaiak garraiatzeko automobilak” (% 5,4), “Petrolioaren olio finduak” (% 43,4) eta,“Kautxuzko pneumatiko berriak” (% 16,3), zeinek gure esportazioen buru den taldea eratzen baitute (7.034,9 milioiko metatua, Euskal AEko esportazioen ia % 29,8).\nInportazioen kasuan analisi bera egiten badugu, nabarmentzekoa da “Petrolio-olio finduen” erosketek izan duten gorakada (% 96,2); kontuan hartu den aldian, 827 milioi euro metatu ditu, aurreko urteko aldi bereko 422 milioien aldean. Horrek esan nahi du 1.324.085 tonatik 1.735.095 tonara igaro dela; alegia, 411.010 tona gehiago. Aldi horretan nabarmen hazi den beste partida bat honako hau da: “Galdaketako, burdinazko edo altzairuzko txatarra” (% 95,3). Nabarmendu behar dugu, halaber, duen garrantziagatik, “Petrolio-gasaren eta gainerako hidrokarburo gaseosoen” diru-inportazioen hazkuntza, % 47,0ko hazkuntza izan baitute; horrek, hala ere, bolumenean % 21,2ko beherakada dakar, 1,3 milioi tonatik milioi batera igarotzen baita.\n← Sanchezi babesa kentzeko mehatxua egin du EAJk\nBizkaiko zerga-bilketa % 14,2 hobetu da 2021ean →


Mungiak bat egingo du 'Inspirarte' proiektuarekin - Deia\nMungiak bat egingo du 'Inspirarte' proiektuarekin\nHerriko txoko desberdinetan Euskal literaturarekin lotutako lau esaldi margotuko dira\ni. ugarte / mungia 21.04.2021 | 01:04\nMungiako Udalak bat egingo du Inspirarte proiektuarekin. Herriko kaleak literaturaz jantziko dira, izan bere, herriko lau txoko desberdinetan euskal literaturarekin lotutako esaldiak margotuko dira. Gainera, hile honetan zehar beste hainbat kultura-ekimen antolatzen ari dira.\nEkimen honen helburua euskararen ezagutza eta erabilera sustatzea da, "euskal egileen literatura-lanak ezagutzera emateaz gainera", azaldu dute Udaletik. Honetarako, Udalak Mungiako lau txoko estrategiko aukeratuko ditu, "esate baterako Matxin eta Foruen Plazak banatzen dituzten eskailerak, bertan euskal literaturarekin lotutako esaldiak margotzeko".\nHautatutako ipiniko diren esaldiei dagokienez, Juan Cruz Igerabideren "Galdera-zeinutik behera dator pentsamenduaren tanta", Gabriel Arestiren "Zelan egiten jatan begia ikusten dotenean zure Mungia" eta Beatriz Chiviteren "Goiz hartan eguzkiak hautsa baino ez zuen argi-tzen" izan dira Udalak aukeratu dituen aipuak.\nLegarda eskolako ikasleek idatzitako liburutik hartutako esaldi batek osatuko du partaidetza Inspirarte proiektuarekin. Gainera, "aipu hauen alboan QR kode bat izango da herritarrek testu originalaren zati bat irakurri ahal izateko". Apirilean zehar hainbat izan dira antolatutako jarduerak; Liburu Azoka, Azala eta pintxoa erakusketa...\nMungiak alokairurako laguntzak emango ditu.


Ezagutu zure webgunea bisitatzen duten enpresak Martech Zone\nLarunbata, abenduaren 13, 2008 Igandea, urria 4, 2015 Douglas Karr\nAste honetan nahiko erakustaldi zirraragarri batera joan naiz Eskariaren base korrontea?. Demandbase Stream da Adobe AIR zure web trafikoa denbora errealean kontrolatzeko aukera ematen duen aplikazioa.\nDavid Lieberman, Negozio Garapenerako presidenteordeak Demandbase Stream deskribatu du:\nDemandbase Stream arakatzailerik gabeko lehen web aplikazioa da, salmentek eta marketinek jendea beren webgunea bisitatzen duten negozioak, nolako interesak dituzten eta norekin harremanetan jarri behar duten jakiteko. Fitxategia deskargatuz doan Eskariaren base korrontea? tresna eta webgune batera eta Demandbase Direct-era konektatzera ?, edonork bihur ditzake Web bisita pasiboak salmenta eramangarri egingarri.\nMahaigaineko erabiltzaileek osatutako ticker batetik negozioaren trafikoari buruzko informazioa, enpresaren xehetasunak eta gomendatutako kontaktuak ikus ditzakete minututan. Erabiltzaileek salmenta lurralde batetik kanpoko edo Interneteko zerbitzu hornitzaileetatik (ISP) trafikoa iragazteko lehentasunak ere ezar ditzakete.\nHorrek industria aldatzen du benetan! B2B lanean diharduen merkaturatzailea bazara, zure webgunean Ekintzara deitzeko (liburu zuria deskargatzea, web mintegia, etab.) Eta gainerako bisitariak anonimoak zirenean identifikatzen zenituen. Teknologia honekin, zure gunean nor dagoen ikusi ahal izango duzu denbora errealean!\nPro bertsioa are zirraragarriagoa da, datu firmagrafikoak deskargatzea ahalbidetzen du. Berun sortzaile bati buruz hitz egin. Beren informazioa eman ez dizuten arren, horrek enpresarekin modu proaktiboan harremanetan jartzeko aukera emango luke, laguntza gehiago behar zuten ala ez jakiteko. Horrek azkenean salmentak handitzea ekarriko du!\nTags: bluetooth marketinadigbydigby localpointiphone beta probaktokiko mugikorrakokapenaren jakitunMari Smithlaster-marka sozialaetiketa hodeia\nDec 19, 2008 6-en: 53 PM\nTresna berri polita. Gure negozioaren muina beste negozio batzuetara zuzendu zuen, beraz, hori lagungarria izan liteke. Kable hotzak "berotzeko" oso ona izango dela dirudi.


Euskarazko Interneten eguna ospatu da lehen aldiz - Domeinuak .eus\n– Sarean.eus, Internet eta Teknologia, agerkari digital berria sareratu eta aurkeztu da\n– Euskarak Interneten izan duen ibilbidea jasotzen duen ‘Gailurra beti dago gorago’ ikus-entzunezko animazioa aurkeztu da\nMaiatzaren 17an, Interneten Nazioarteko Egunean, jai-giroan ospatu da I. Euskarazko Interneten Eguna Iruñeko Katakraken. PuntuEUS Fundazioak, Topaguneak eta Euskalerria Irratiak antolatuta, euskararen, kulturaren eta interneten alorreko ordezkari ugari elkartu dira Ana Ollok, Nafarroako Gobernuko Bozeramaileak, ireki duen ekitaldian.\nEuskarazko Interneten lehen edizioaren helburua arloaren errepasoa egin, berrikuntzak aurkeztu, etorkizunaren soslaia egin eta euskarazko interneten alde topa egitea izan da. Horrela, asmoa egun oni jarraipena eman eta urtero ospatzea da asmoa.\nInterneten 25 urte hauetan euskarak egin duen ibilbideari errepaso eginez abiatu da ospakizuna eta ‘Gailurra beti dago gorago’ ikus-entzunezko animazioa aurkeztu da. Marrazki bidezko bideo labur honek euskarak interneten historian eman dituen urrats nagusiak eta izan diren mugarriak jasotzen ditu. Bideoaren edukiak Interneten arloan aritzen diren pertsonen ekarpenez osatu dira eta agerian uzten du gauza on eta asko egin direla euskaraz interneten, oso komunitate aktiboa dela euskararena, baina indarrak dituenarentzat gailurra beti dagoela gorago eta oraindik asko dagoela egiteko.\nEkitaldiaren azken zatian Sarean.eus ekimen berria aurkeztu du PuntuEUS Fundazioak. Sarean.eus, Internet eta Teknologia, IKTei buruzko agerkari digital berria da. Hedabide honen misioa, informatu, entretenitu eta kultura teknologikoa euskaraz zabaltzea da. Laboral Kutxa da agerkari honen babesle nagusia.\nHorretarako, kolaboratzaile aditu ezagun eta esanguratsuen sarea eratu da: Alex Gibelalde, Dabid Martinez, Edurne Larraza, Eneko Agirre, Iñaki Alegria, Iñaki Lakarra, Iratxe Esnaola, Iruri Knörr, Josu Waliño, Josune Gereka, Joxe Rojas, Lorea Arakistain, Manex Garaio, Rafa Bañales, Unai Bilbao, Xabier Arrieta, Xabier Martin, Xabier Unanue eta Ana Vitorica\nHauen eskutik Internet eta teknologiari buruzko askotariko gaiak landuko ditu agerkari digital berriak, astero alor honen inguruko artikuluak argitaratuz adituen eskutik.\nEkitaldiari amaiera Oskar Estangak eman dio bertso eta hip-hop emanaldiarekin.


Esentziaren eta adieraren arteko aldea — Eibar.ORG | Eibarko peoria\nHemen zaude: Hasiera / Blogak / Markos Zapiain / Esentziaren eta adieraren arteko aldea\nEsentziaren eta adieraren arteko aldea\nmzap 2005/05/20 17:07\nIgaro gaitezen orain katuaren esentziatik "katu" izenaren adierara. Katuaren adiera katu morfeman existitzen da, katuaren esentzia katu batean existitzen den ber. Partikularki, katu morfema hauteman (ikus, entzun, eta abar) daiteke, edozein katu bezala, nahiz beste edozein gauzazko existentzia. Ordea, baldin katuaren esentzia mamitzen duten gauza guztiak beti eta nonahi katuak badira, katu adiera mamitzen duten morfema guztiek ez dute aldiz katu forma (soinuzkoa, grafikoa, eta abar). Munduan orain katu adiera bakar eta bera duten morfema guztiak alderatuz gero, nabaria izango da askoz ere alde handiagoa dagoela beren artean, katu baten eta zakur baten artean dagoena baino adibidez. Gainera, ezer gutxi dute komun soinuzko morfema batek eta morfema grafiko batek, edo mimikoak, adiera bakar eta bera eduki dezaketen arren. Nolanahi ere, zakur baten eta katu baten arteko aldea aski da katuaren esentzia ezin gauza dadin katuarengan baino, eta ez zakurrarengan.\nBestalde, katu esentziaren eta "katu" izenaren katu adieraren artean ez dago, edukiari dagokionez, inolako alderik. Esentzia eta adiera errotik desberdintzen dituena hauxe da: esentzia, mota zehatz bateko izaki bati era unibokoan dago lotua; adiera, aldiz, edozein izakiri lot lekioke, edozein morfemari zehazki. Bestela esanda, adierak jokatzen du mana magikoak jokatzen omen zuen bezala. Esan liteke adiera izenaren, edo morfemaren, esentzia dela, onartuz gero esentzia honek magiak aintzat hartzen duen manak omen dituen ezaugarri guztiak dauzkala. Horrenbestez, esan liteke izena izaki magiko nahiz sakratua dela, gauza aldiz izaki zientifikoa, naturala, profanoa, den bitartean. Are gehiago, esan liteke izaki bakar eta bera (oraindik ezin dugu esan zer den) existi daitekeela esentzia legez, gauza natural bati lotua dagoen heinean, eta, aldi berean, adiera legez, gauza magiko bati, morfema bati, lotzen zaion neurrian.


LARRUA JO — Verkami\nHilerri (pueblo de muertos)\nAburmetraia ikusteko aukera\nAmainatu (seducir por caricias)\nAkelarre edo festetarako segurtasunezko kita\nLaburmetraia ikusteko aukera\nKanpaia jo (tocar la campana)\nMaiteminduta (herido por el amor)\nErditu (partirse por la mitad)\n360ºko making off-a\nLarrua jo (Pegar la piel)\nAukera dago enpresaren logoa kredituetan kartzeko\nTaldeak egindako instastoriak\nLARRUA JO laburmetraiak aztertzen du nola ezkutatzen dugun maitasuna, eta nola bilakatzen den obsesio; nolako eragina duen sentimenduak ez azaleratzeak. Gaiok, gaztetasunari lotuta, beldurrik gabe eta zuzen aztertu nahi ditu proiektuak.\nIraupena: 20 minut\nGure protagonista maiteminduta dago bere lagun minarekin, baina ez du egia aitortzeko edota egoerari aurre egiteko asmorik. Errealitatea ikusi nahi ez izateak, egia geroratzeak, zera ekarriko du:lagunari gero eta gehiago hurbiltzea, eta obsesioa handitzea, harik eta ezinezkoa den entzungor jarrai dezan. Neskak ezikusiarena egiten duen bitartean, mutila harremanetan hasiko da lagun-taldeko beste mutil batekin.\nGarrantzitsua da zer kontatu nahi dugun, baina baita NOLA kontatu nahi dugun ere. Hizkuntzarekin jolastea proposatzen dugu. Laburmetraia euskaraz izango da, baina ohizkoz kanpoko itzulpena egingo dugu, gaztelaniaz. Larrua jo, adibidez, follar litzateke; guk, ordea, itzulpen literala egiteko asmoa dugu. Larrua jo, pegar la piel. Horrelakoekin ibiliko gara jolasean, eta gure asmoa da haien bidez protagonistaren sentimenduak aztertzea –sentimendu normalak diren arren, ezin baititu ohiko moduan interpretatu. Itzulpenarekin jolasteak posible egiten du jakintzat jotzen ditugun sentimenduak eta izenak kolokan ipintzea.\nLaguntzen gaituztenentzat sariak ditugu prestatuta; Bartzelonan edo Iruñean banatu daitezke. Sariok bilatzen dute laburmetraiaren inguruko mundua zabaldu eta osatzea.\nProiektuaren soinu-banda: Gualtrapak proiekturako\nsortua. Acid techno estiloko kantak dira, eta baditu euskal kulturarekin hainbat elementu.\nAkelarre edo festetarako segurtasunezko kita: Paketeak barruan ditu kondoi bat, bi eskuzapi desinfektatzaile, esterilizatutako ura eta intsulina-ziringa. Badaezpada ere.\nBideo-hiztegia: bideo-saiakera, euskarazko hainbat hitz konposatu lantzen dituena, itzulpen literalen bidez.\nKamiseta: Mikel Calvok diseinatutakoak, zure eskuzabaltasuna jantzi dezazun. (Unisex).\nZartailu falikoa: zartailu txikia, zakil formaduna. Markatu lagunak eta erakutsiguzu.\nBeirazko botila: neurrira egindako botila, proiektuaren izenarekin. Ura hotza mantentzeko, eta zuen hozkailuak bete nahi ditugulako literaltasunez.\n360ºko making off-a: Proiektuaz kanpokoei filmatze-prozesuaren esentzia helarazteko, making off-a egingo dugu, 360ºtan grabatua. Errealitate birtualeko betaurrekoak jartzen dituenak bideoa ikusi ahal izango du, eta taldearen parte sentitu.\nZartailu falikoa & Akelarre edo festetarako segurtasunezko kita\nESCACen zinemagintzako gradua bukatu berri duen ikasle taldea gara. Orain garaia da ikasitakoa praktikan jartzeko; laburmetraia lehen pausua baino ez da, aurrean dugun bidearen hasiera.\nHonakoak dira departamentu bakoitzeko buruak:\nZuzendaria: Erik Rodriguez\nGidoia: Pau Vidal\nZuzendaritza-laguntzaileak: Claudia Turró & Diego Cepeda\nArtea: Albert Planellas\nSoinua: Albert Guimerá & Ignacio Puigdollers\nArgazkia: Benjamín Thiel\nMuntaketa: Martina Saez\nHizkuntza-koordinazioa: Irati Iturritza\nProdukzioa: Naiara Olite & Olga Doganoc\nVFX: Marta fuentes\nFilmatze-prozesua zaila eta gogorra izango da: produkzioaren aldetik, ingurune hotz eta euritsuetan egingo dugulako lan, etxetik urrun; bai eta teknikoki, artistikoki, inbertsio handia egingo baitugu dekoratuetan, eta filmatzeko materiala alokatzen.\n5000 euroak, gehienbat, ondorengo moduan bideratuko dira:\n2000 euro taldeari ostatu emateko.\n500 euro taldearen jan-edanetarako.\n1500 euro filmatzeko materiala alokatzeko.\n1000 euro dekoratuak eraikitzeko.\nDirua laburmetraia egiteko erabiliko dugun arren, gure kontsumoaren bitartez bertako saltoki era ekintzak ere lagunduko ditugu.\nGure asmoa da laburmetraia filmatzea 2019ko abenduaren 9tik 19ra. Ondorengo hiru hilabeteak erabiliko ditugu postprodukzioa lantzeko.\nSari fisiko eta digitalak ekainean banatuko dira.\nGure asmoa da laburmetraia zinema-jaialdietara eramatera; bertan ikusteko aukera egongo da, beraz, edota, aurrerago, sareko plataformaren batean.\nArgitu nahiko genuke ez dugula ingurua pintadekin zikintzeko asmorik.\nProiektuaren inguruko berriak gure instagram ofizialean jarriko ditugu: @larrua_jo\nAaaaaa! Venga que esto ya está!! Espero que salga genial el proyecto <3 <3\nLas traducciones al euskera son demasiado literales 😜, erditu por ejemplo es parir, harreman es relación, etc. Besos!!!


De Óscar Rodríguez Vaz - abril 27, 2015\nDuela egun batzuk, Iruñean, TACTIOk antolatutako jardunaldi batean parte hartu nuen. Berrikuntzaren gainean zen jardunaldia eta berritzailea izan zen oso! Ez da normala mahai berean filosofo bat eta enpresari bat esertzea, aurrez aurre, gai horri buruz hitz egiteko. Protagonisten izenak, Daniel Innerarity eta Aner Garmendia. Lehenengoa ez dago aurkeztu beharrik, egun daukagun pentsalari ospetsuenetakoa da.\nBigarrena aurkeztu egingo dut, ez dugu-eta haren izena egunero egunkarietan irakurtzen. Garmendia euskal enpresa baten zuzendari nagusia da, Ega Master izeneko enpresa "txikia eta familiarra"; Gasteizen dago, 200 patente dauzka eta munduko 150 herrialdetan saltzen ditu bere produktuak.\nInnerarityk defendatu zuen "kaos guneak" eratu behar direla erakundeetan jokaera berritzaileak sorrarazteko. Garmendiak esan zuen bere enpresan ez zegoela berrikuntzarako aurrekontu finko bat eta berrikuntza sortzen dela merkatua eta bezeroekin etengabeko harremana izaten. Gure en…\nSe ponen en marcha muchas nuevas ideas y proyectos de empresa en forma de start-up o iniciativas para cuyo desarrollo, casi siempre, se bus…\nDe Óscar Rodríguez Vaz - abril 20, 2015\nNo suele ser normal que las y los trabajadores de una empresa ideen y protagonicen su propio vídeo corporativo. Aquí hay una excepción.


Kaskaboboak eta Maskaritak Agoizko inauterietan — dantzan.eus\nHemen zaude: Hasiera › Albisteak › Kaskaboboak eta Maskaritak Agoizko inauterietan\nKaskaboboak eta Maskaritak Agoizko inauterietan\nAgoizko Dantzari Taldeko Mikel Villanuevak beraien herriko inauteriaren inguruko informazioa eta argazki batzuk helarazi dizkigu. 1936. urterarte ospatu ziren inauteriak Agoitzen, eta gerraren etenaren ondoren ia 40 urtez ez ziren ospatu. 60ko hamarkadan berreskuratu ziren inauteriak Agoitzen.\nInauterien datak jasotzen dituen albistean utzi du Mikel Villanuevak Agoizko inauterien berri, eta ondoren informazio gehiago eta argazkiak helarazi dizkigu. Gaur egun Agoizko inauteriek ospakizun hauek izaten dituzte:\nKaskabobo eta Maskariten irteera herriko kaleetan\nPuskabiltza arrautzak eta txistorra jasoz\nSua merkatuaren plazan\nHerri afaria, txistorra tortilla bildutakoarekin\nAgoizko inauteriari buruzko informazio interesgarria Juan Garmendia Larrañagak argitaratu\nzuen Carnaval en Navarra liburuan. Hainbat eta hainbat inauteritarako informazio iturri funtsezkoa da Garmendia Larrañaga, eta aipatzekoa da bere lanak digitalizatuta denon eskura jarrita dituela Eusko Ikaskuntzak. Inauterien atalean jasota dago baita ere Carnaval en Navarra (pdf) liburua eta bertan lehen kapituluan aztertzen du Garmendia Larrañagak Agoizko inauteria.\nJuan Garmendia Larrañagaren esanetan Inaute Igandean hasi ohi ziren inauteriak Agoitzen. Mutilak cascabobos eta neskak mascaritas izenarekin ezagutzen ziren mozorroak jartzen zituzten eta kalera ateratzen ziren igande goizean.\nGona eta txanbra jantzi ohi zuten Maskaritek. Oinetan zapatak, kapela deigarri bat eta belo batekin estaltzen zuten aurpegia. Maskarita batzuk abaniko batekin jostatzen zuten eta beste batzuk ura botatzen zieten ondotik pasatzen zirenei. Horretarak gomazko ontzi txiki bat izaten zuten ezkutuan eskuan.\nAurpegia antifaz eta oihal baten atzean ezkutatzen zuten. Koloretako galtza motz marratuak zeramatzaten, alkondara zabal bat, eta gerrira lotuta txintxarri batzuk, mugimendu txikienarekin soinua egiten zuetnak. Kaskaboboek abarketak eta belaun azpian lotutako galtzerdiak zeramatzaten. Buruko kapela kono itxurakoa zen, eta ttuntturro horretatik jantziaren antzek koloreak zituzten zintak zintzilikatzen ziren. Eskuan makila bat, eta makilaren muturretik soka batekin bota deitzen zioten trapuz betetako galtzerdi bat zeramaten. Bota-rekin ahal zuten guztiei jotzen zieten.\nIluntzean Kaskabobo eta Maskaritak desagertu, eta gazteek inauteri festa tabernan jarraitzen zuten.\nAstearte arratsaldean berriz ere maskarita eta kaskaboboak kaleratzen ziren. Arratsalde bukaeran aurpegia erakusten zuten, eta denak, maskaritak eta kaskaboboak, puska biltzean ateratzen ziren, otarrak eskuan, arrautzak, lukainka eta urdaia biltzeko. Doluan zegon etxe batera iritsiz gero aurrera jarraitzen zuten. Eskean jasotakoarekin, eta poltsikotik ordaintzen zituzten ardo eta ogiarekin, afaria egiten zuten kuadrillan.\nKaskabobo taldetak tabernetan zabaltzen ziren. Maskaritak etxe partikularretan biltzen ziren. Maskarita eta Kaskaboboen afariarekin bukatzen ziren neguko festak.\n1936rarte iraun zuten jai horiek, eta gerraren etenaren ondoren, 60ko hamarkadan berreskuratu ziren. Bukatzeko, Juan Garmendia Larrañagak aipatzen du Agoizko gaur egungo erraldoi eta buruhandien konpartsak Kaskabobo eta Maskarita jantzitako erraldoi bikotea daukala.


BIDEOA: Madariagako elkargunea inauguratu dute\nAtzo, San Isidro egunez, inauguratu zuten Madariaga auzoko Elkargunea. Han izan ziren, besteak beste, udal ordezkariak –Javier Zubizarreta Azkoitiko alkatea eta Ana Azkoitia eta Migel Angel Bastida zinegotziak– nahiz dozenaka auzotar. Azkoitiko Udalak goitik behera berritu du auzoko ferratokia, eta auzotarrentzat elkargune bihurtu du. Biltegia, informatika gela, sukaldea, bilera gela eta bainugela daude bertan, eta, guztira, ia 120 metro koadro ditu guneak. Auzotarrek festak antolatzeko, jaietan pintxoak prestatzeko, ikastaroak emateko edo sor daitezkeen beste hainbat beharretarako erabiliko dute espazioa.\nEraikina, berez, Azkoitiko Parrokiarena da, eta elkargunea eraiki ahal izateko, udalak aurrez hitzarmena sinatu zuen parrokiarekin. Obrak 151.480 euroko kostua izan du, eta barruko ekipamendua 26.771 euro ordaindu dute. Hala ere, udalak 107.070 euroko diru laguntza jaso du Eusko Jaurlaritzatik proiektua gauzatu ahal izateko.\nErlo Telbistak inaugurazio ekitaldiaren bideoa egin du. Honako lotura honetan, berriz, elkargunearen inaugurazioko argazkiak ikus daitezke.


Jan-edanez festa egiteko bi hitzordu - Arrasate - Goiena.eus\nJan-edanez festa egiteko bi hitzordu\nJulen Iriondo 2015-06-13 12:04\nFesta eta ospakizuna jan-edanarekin oso lotuta egoten da inguruotan, eta San Juan jaiak ez dira salbuespen. Aurtengo egitarauan ere mahaiaren bueltan biltzeko hainbat hitzordu daude, eta horietako bi dira bihar, zapatua, egingo den Dragoi Jana, klasikoa dagoeneko, eta Zeuk iñ zeuk jan, laugarren urtez egingo den eta urterik urte indarra hartzen ari den otordu herrikoia, datorren eguenean, hilaren 25ean, egingo dena.\nAzken urteetako joerari jarraituz, Dragoi Jana berezko festa egunak baino egun batzuk lehenago egingo dute –lehen, San Juan egunez egiten zen–, ohi bezala AEDk eta AEK-k antolatuta. Herriko Plazan izango da –eguraldi txarrarekin, Uarkapen–, 21:00etan, eta menua betikoa: dragoi-okela piperrekin eta patatekin eta gazta eta menbrilloa: "Azken urteetan ari gara, ahal dugun heinean, hemengo produktuekin lan egin nahian", dio AEDko Itxaro Artolak, ogia, menbrilloa eta sagardoa adibide jarrita, nahiz eta onartu duen okela bertakoa izatea "ezinezkoa" dela.\nTxartelen prezioa izango da 8 euro AEK-ko ikasleentzat eta AEDko eta herriko beste euskara elkarteetako bazkideentzat –baita Goiena Klubekoentzat ere–, eta 10 euro gainerakoentzat. Jaizalen, AEKn eta AEDn egongo dira sarrerak salgai, eta 400 jarriko dituzte.\nAfalostean, 22:30 aldera, prestatutako gainerako ekintzak hasiko dira. Dragoi trivial-a egingo dute, aurten seigarren urtez: "Jolas honekin beldurrez-edo hasi ginen, Arrasateko jendeak lotsati fama duelako horrelakoetarako, baina lehenengo urtetik arrakasta handia izan du, eta aurten ere egingo dugu proba eta galdera bidezko lehiaketa hori", dio Itxaro Artolak.\nOrdu erdi inguru iraungo du jolasak, eta hura bukatutakoan erromeria egongo da Joxe Mendizabalekin: "Soinujolea da, askotariko instrumentuak jotzen dituzten horietako bat; talde askorekin ibilitakoa da, pertsona zaildua". Erromeria.eus izena du haren ikuskizunak; iaz magoa eduki eta gero, aurten musikaren aldeko apustua egin dute, uneoroko arretarik eskatu ez eta "hobeto funtziona dezakeelakoan".\nDragoi Janak, festa atarian mahaiaren bueltan umore onean batzeko aitzakiaz gain, "euskaltzaleen bilgune" ere izan gura duela dio Artolak. Eta, hain zuzen ere, afariko leloa izango da AEDk eta AEK-k EHErekin eta Udalarekin batera antolatzen duten esaldi lehiaketan irabazle suertatu den bera: Euskaraz eta moreak, guztiontzat hobeak. Udalak ateratzen dituen zapietan eta pegatinetan ere joango den esaldiaren egilea Hirune Iribecampos izan da.\n'Zeuk iñ zeuk jan'\nDragoi Janeko digestioa egiteko nahiko denborarekin, hurrengo eguenean izango da Arano eta Gartzia Maisu-maistra kalean Zeuk iñ zeuk jan. Kasu horretan, bazkaritarako batuko dira arrasatearrak, eta otordu horren beste bereizgarria da, izenak berak dioen moduan, doazenek ez dutela jakirik prestatuta topatuko, bakoitzak –edo kuadrillak– prestatu beharko duela jan beharrekoa, etxean –eta gero bazkaritara eraman– edo han bertan.\nUdalak sutegi kopuru bat jartzen du herritarren eskura, eta horietako bat eskuratzeko eskaria bazkarirako izena ematearekin batera egin daiteke; norberak eramandakoa jan arren, izena eman egin behar da, Jaizalen, Monten, Kajoin edo BAZen. Udalak bazkarirako azpiegitura eta sagardoa jartzen ditu.\nBazkalostean karaokea egingo dute, eta baita umeentzako jolasak ere. Urtetik urtera gero eta indar handiagoa hartzen ari da herri bazkaria; iaz 490 lagun izan ziren: "Festei egiten dien ekarpena da azken urteetan erdi galduta egon den kuadrillen giro hori berreskuratzen laguntzen duela, behintzat, hilaren 25ean", diote Udaleko Kultura arduradunek, arrakasta azaltzeko.


Mugak Zabalduz: errege magoak, gerrak eta Euskal Herria | Iritzia | Berria\nMugak Zabalduz: errege magoak, gerrak eta Euskal Herria\nMiriam Diaz de Tuesta, eta Mikel Alvarez - LABeko Ekintza Sozialeko kideak\nErrege magoak ekialdetik datozela txikitatik kontatu digute; gerrak soilik ekialdean gertatzen direlako kontakizunarekin hazi izan gara betidanik; eta gaur egun, behin eta berriro errepikatzen digute Euskal Herriak ez duela zerikusirik Ekialde Hurbilean izaten ari diren eraso inperialistekin. Errege magoak, gerrak eta gure herria. Nobela baten izenburua izan liteke, baina, ez, bizi dugun errealitate gordinaren isla besterik ez da.\nEuskal Herritarrok, ordea, ez gaude prest beste alde batera begiratzeko eta ezer gertatzen egongo ez balitz bezala geldirik egoteko. Ez dugu ahaztu nahi orain dela hamarkada batzuk euskaldun ugarik ere, goseak jota, beste herrialde batzuetara migratu behar izan zutela, gudatik ihes egin behar izan zutela, euskaldun asko ere errefuxiatuak izan zirela eta badirela oraindik ere.\nGaizki deituriko «errefuxiatuen krisi» hau hasi zenetik milioika pertsonak beraien herrialdeak utzi behar izan dituzte arrazoi ezberdinengatik, ekonomiko, politiko edota klimatikoak direla medio, hain zuzen ere. «Errefuxiatuen krisi» gisa kontzeptualizatzen dugunean, atzean dauden ardura politikoak ezkutatzeko arriskuan erori gaitezke. Errefuxiatuak dira, hain zuzen ere, gutxi batzuen pribilegioen eta etekinen alde abiaturiko gerra hauen aurpegirik krudel eta latzena. Errefuxiatuak dira, gure barnera begiratzera behartu eta herri gisa, gure posizioa berrikustera bultzatu gaituztenak.\nKapitala garatzen ari den mundu mailako ofentsiba total honek aurpegi anitza duen arren, bi elementu garbi dira mahai gainean jarri direnak. Alde batetik, emakumeak direla beste behin ere kaltetuenak, haien jaioterrian, ihes-bidaian zehar, Atzerritarrentzako Zentro Itxietan eta abar pairatzen duten indarkeria era askotarikoa da. Bestaldetik, gaizki deituriko «lehen munduko» langile klasearen lan eskubideak geroz eta murritzagoak diren bitartean, «hirugarren munduko» langileen kontrako erasoak interbentzio inperialisten eta biolentziaren bitartez gauzatzen ari dira. Azken errealitate horretatik eratortzen dira, hain zuzen ere, errefuxiatuen azken uholdeak eta, besteak beste, Mediterraneoan izaten diren tragedia humanitarioak.\nEzin dugu ahaztu Euskal Herria zentro inperialista horretan kokatzen den herria dela, eta, zentzu horretan, gure herriak zuzenean parte hartzen duela oinarrizko eskubideen kontrako ofentsiba horretan. Mugak Zabalduz Karabana EH honen berri ematera dator: orain arte kanpoan salatu ditugun errealitate horiek gure herrietan ere presente daudela. Apirilaren 28tik 30era garatuko den ekimen honetan, giza eskubideen urraketa anitzak izango dira jomugan. Hendaiako Atzerritarrentzako Zentro Itxia, armak produzitzen dituen SAPA enpresa Andoainen, Iruñean Polizia Nazionalak eraildako Ndiaye senegaldarraren kasua, Bardeako tiro poligonoa, Gasteizen hezkuntzan gertatzen den segregazioa, Bilboko portuan jazotzen ari diren giza eskubideen kontrako eraso larriak...\nEskubide guztiak pertsona guztientzat. Esaldi hori ez da soilik eslogan bat; esaldi hori aldarrikapen zehatz bat da. Jendarte berri bat denon artean eraikiko dugu, benetan Euskal Herri berri anitz eta justua lortu nahi badugu. Hemen bizi eta lan egiten dugunok gara, zentzu horretan, herri hau osatzen dugunak. Lan eta bizi duin bat bermatuko duen herri duin batean bizitzea da gure helburua. Euskal Herrian helburu horren alde borrokatzen ari gara, eta, aldi berean, gainontzeko herri langileekiko elkartasun internazionalista praktikara eramatea da gure konpromisoa. Azken finean, hauek dira egin ditzakegun ekarpenik onenak bestelako mundu baten aldeko borrokan.\nSindikalismoak munduko langile guztien defendatzailea izateko bokazioa du, edo, bestela, ez da ondo kokatuta egongo errealitate geroz eta globalizatuago honetan. LABetik argi daukagu… gora munduko langileria!


Hau ez da kapritxo kontua, osasun kontua bizik - Urola Kostako Hitza : Urola Kostako Hitza\nBEREZIA Etxean ere sasoiari eusten\nHau ez da kapritxo kontua, osasun kontua bizik\nAzpeitiko Oñatz auzoko bizilaguna da Maite Aizpitarte, eta urarekin dituzten arazoak direla eta, honako iritzi artikulu hau bidali du.\n“Ura guztiona den oinarrizko beharra eta hondasuna da, baina, zenbait kasutan –nire familiarenean, esaterako– badirudi ez dela horrela; izan ere, urteak daramatzagu urari lotutako arazoei aurre egin nahian. Oñatz auzoan bizi gara, eta duela zortzi urte ingurutik izugarrizko arazoak ditugu urarekin, ez baitzaigu ur hedangarririk iristen etxera. Gainera, inork ez du arazoari konponbidea bilatzeko ezer egin, ez Azpeitiko Udalak, ezta Gipuzkoako Ur Kontsortzioak ere. Ez zaigu bidezkoa iruditzen, eta egoeraren larritasuna ikusita, gure haserrea erakusteko garaia dela iruditzen zaigu.\nGaur egun, Oñatz auzoko zortzi lagun bizi gara urik gabe. Gure bizilekuetara iristen den ura etxe inguruan dagoen iturburu batetik dator. Sasoi batean, iturburuaren ur emaria arrunta zen, eta ez zen ur eskasiarik izaten. Gainera, uraren kalitatea ona zen. Orain, baina, bestelakoa da egoera. Iturburuaren emaria oso txikia da, eta handik etortzen den ur apurra egoera tamalgarrian iristen da gure etxeetara, osasunarentzat kaltegarria izateraino. Ez da txantxetarako kontua; izan ere, ezaguna da bizilagun batek pneumonia izan zuela uraren arazoa tarteko. Eskumena duten erakundeek iturburuko uraren arazoa konpontzen ez dutenez eta urik ekartzen ez digutenez, etxebizitzetako teilatuetan bildutako euri ura edo bidoietan nahiz ur depostituetan gordeta izaten dugun ura da eskura daukagun bakarra. Dirutza utzi behar izaten dugu deposituak betetzen ditugun bakoitzean.\nKezkatuta gaude, eta arazoaren larritasuna ikusita, gure seme-alabengan pentsatzen dugu; 15 eta 18 urte dituzte, eta ez dugu haiei ezer pasatzerik nahi. Horregatik, ezbeharren bat gertatu baino lehen, Udalari edo eskumena duen erakundeari exijitu nahi diogu gure etxebizitzetara baldintza onetan dagoen ura ekartzeko eta arazoari konponbidea emateko. XXI. mendean urik gabe bizitzea jasanezina da. Beraz, ez dezatela beste aldera begiratu. Bi aldiz elkartu gara udal ordezkariekin, eta arazoa aztertuko dutela esan diguten arren, ez dugu erantzunik jaso oraindik.\nIrtenbide bat nahi dugu. Hornitu gaitzatela ur edangarriz ezbeharren bat gertatu aurretik. Hau ez baita kapritxo kontua, osasun kontua baizik”.\nBeste hamahiru kasu positibo hauteman dituzte Urola Kostan\nEskualdeko hainbat herri zuritu du urteko lehen elurteak\n96 dira Urola Kostan COVID-19 gaitza dutela baieztatutako herritarrak


Saguzarrak ezagutzeko solasaldiaz gozatzeko aukera izango da irailaren 7an (larunbata) Arditurriko parketxean. Saio desberdinak antolatu dira eta Aiako Harria Natura Parkean eskainiko den hau Arditurri parketxetik 19:00etan aterako da.\nParketxearen inguruan saguzarrak bilatzen hasi aurretik, Ane Caro eta Unai Baroja adituek ugaztun hegalari hauen ezaugarriak azalduko dituzte: orientatzeko erabiltzen duten sistema, ernaltze zikloa, hibernazioa, espezieak... Gerturatzen direnek, aplikazio bati esker saguzarrak entzuteko aukera ere izango dute iluntzen duen bitartean, hau baita saguzarrak behatzeko momenturik onena.\nElkargunea: Arditurriko parketxea.\nBaldintzak: Plazak mugatuak dira; erreserba egitea beharrezkoa da.\nPrezioa: 5 € (lau kideko familiek 15 €).


Indartze-dosiaren orokortzea, eztabaidagai - Elhuyar Aldizkaria\nHasiera » Albisteak » Indartze-dosiaren orokortzea, eztabaidagai\nAditu askok zalantzan jarri dute indartze-dosia beharrezkoa ote den populazio osoarentzat. - Arg. Pixabay\nHerrialde askotan, Espainian eta Frantzian barne, indartze-dosia orokortzea erabaki da, omicron aldaerari aurre egiteko neurri gehigarri gisa. Izan ere, laborategiko probetan ikusi zuten aurretik izandako infekzio batek sortutako babesa eta txertoen bidezkoa ere gainditzeko gai zela omicron aldaera. Hori baino lehen, administrazioek adin nagusikoei eta immunoeskasiak zituztenei ematea erabaki zuten, ebidentzia zientifikoek erakutsi baitzuten, bigarren dosia jaso eta sei hilabetetara, asko jaisten zela antigorputzen bidezko babesa. Kontuan izanda SARS-CoV-2a bereziki kaltegarria dela aipatutako talde horientzat, hirugarren dosi bat (indartze-dosia) ematea erabaki zen, eta, omicron aldaera hedatu ahala, ikusi da erabaki zuzena izan dela, ospitaleratze- eta heriotza-tasak txikiagoak izan baitira indartze-dosia jaso dutenen artean.\nAlabaina, adituen artean ez dago adostasunik 18 urtetik gorako guztiek behar ote duten indartze-dosia. Izan ere, antigorputzen bidezko immunitatea denborarekin jaisten bada ere, immunitate zelularrak denboran iraun egiten duela frogatu dute. Espainiako Immunologia Elkarteak, adibidez, adierazi du 18-35 urteko pertsona osasuntsuek ez dutela indartze-dosirik behar oraingoz, eta, bitartean, ikertu behar dela nork behar duen indartze-dosi bat, zenbatero, eta zein eratakoa.\nLarruazaleko test bat, immunitate zelularra neurtzeko\nBestalde, immunitate zelularra neurtzeko metodo erraz bat garatu dute Kanarietako Unibertsitate Ospitalean. Metodo hori oso baliagarria izan daiteke erabakitzeko nork behar duen indartze-dosia eta nork ez. Izan ere, antigorputzak neurtzeko testak oso errazak eta merkeak dira, baina erantzun zelularra neurtzeko test serologiko konplexuak erabiltzen dira. Horien ordez, larruazaleko test bat proposatu dute Kanarietako ikertzaileek.\nTest hori tuberkulinaren proba edo Mantoux testaren antzekoa da. SARS-CoV-2aren S proteinen antzeko bat inokulatzen da larruazalean, eta inflamazioa eragiten badu, esan nahi du T linfozitoek erantzun dutela; alegia, immunitate zelularra aktibatu dela.\nIkertzaileen esanean, testa erabilgarria izan daiteke jakiteko, adibidez, immunoeskasia duen pertsona batek txertoaren beste dosi bat behar duen ala ez.


Txepetx (hegaztia) - Wikipedia, entziklopedia askea.\n(«Troglodytes troglodytes» orritik birbideratua)\nArtikulu hau txoriari buruzkoa da; beste esanahietarako, ikus «Txepetx».\nTxepetxa (Troglodytes troglodytes) Euskal Herrian dagoen hegaztirik txikiena da, Erregetxo bekainzuriaren ondoren, eta bere generoan Europan bizi den bakarra, besteak Amerikan bizi baitira. Hala ere Asia eta Ipar Amerikan ere aurki daiteke. Iparraldean bizi direnek migrazioak egiten dituzte.\nGeneroa Troglodytes (en)\nEspeziea Troglodytes troglodytes\nIzen zientifikoa grezieratik datorkioa, trogle, zulo eta dyein zulatu. Artropodoak ehizatzeko erabiltzen duten teknika zuhaitzetan zuloak egitea da. Neguan fruitu eta haziak jaten ditu.\nEuropako txori txikienetakoa da. 9-10'5 zentimetro arteko luzera du eta 13-17 zentimetrotako hego-zabalera. 10 gramo inguru pisatzen ditu. Luma arre-gorrixkak ditu, batere deigarriak ez direnak. Buztan motza du eta gehienetan tente izaten du.\nArrak dozena bat inguru habi egiten ditu. Ondoren emeak egokiena iruditzen zaiona aukeratzen du eta lumaz estaltzen du.\nIkusi bideoan txepetxa kantari: IBC, The Internet Bird Collection\nEntzun kantua: Cornell Lab of Ornithology Winter Wren Page\nEspezieak: Troglodytes troglodytes\nAzken aldaketa 26 apirila 2021(e)an, 11:53(e)tan\nOrriaren azken aldaketa: 26 apirila 2021, 11:53.


Ainhoa Garmendia Legorretan jaio zen. Akordeoia (Pello Ramirez), Kantua (Amalia Ibañez-Oroith Abesbatza) eta pianoa Oridizian ikasi ondoren, Orfeoi Donostiarraren Kantu eskolan sartu zen kantua ikasteko asmotan (Almudena Ortega). Ondoren, Madrilgo goi mailako Kantu Eskolan jarraituko du (Manuel Cid). 1997 eta 1998an Vienako Universität für Musik und Darstellende Kunsten ikasten jarraitzen du (Elena Lazarska).\nNazio eta nazioarteko hainbat lehiaketetan saritua suertatu ondoren, Ainhoa Garmendia, Marsillako CNIPAL zentruan onartzen dute, non 2 urtetan kantuko errepertorioa prestatuko duen.\n2001etik 2009rarte, Leipzig-eko Operan solista moduan kontratatua egon zen, non besteak beste honako operetan parte hartzen duen: Susanna (Le Nozze di Figaro), Marzelline (Fidelio), Ännchen (Freischütz), Lisa (La Sonnambula), Musetta (La Bohème), Aspasia (Temistocle) Pamina (die Zauberflöte).\nAldi berean, Lausanne-ko Operan (Micaela - Carmen), Toulouseko Capitolio Teatroan (Aspasia - Temistocle), Marseillako Operan (Marzelline - Fidelio) eta Vlaase Operan (Susanna - Figaro) abesten du lehen aldiz.\n2006an eta 2007an, Despina (Così fan tutte) izango da, Inglaterrako Glyndebourneko Festivalen et Royal Albert Hall auditorioan, Ivan Fischer-en zuzendaritzapean. Geroago, Barzelonako Gran Teatro del Liceun, Servilia (La Clemenza di Tito) eta Susanna (Figaro) abestuko ditu.\n2007an eta 2008an Bartzelonako Gran Teatro del Liceun Servilia (Clemenza di Tito) eta Susanna (Le nozze di Figaro), Anberesko Operan Susanna (Le nozze di Figaro) Madrilgo Teatro Realean izango da non Servilia (la clemenza di Tito) eta Eurydice (Orphée et Eurydice) Juan Diego Florez tenorearekin (CD live).\n2009an, izugarrizko arrakasta izan zuen berriro Glyndebourneko Festivalean, estreinuaren egun bat lehenago iritsi eta Adinaren paper printzipala, Donizettiren L’elisir d’amoren abestu ondoren.\n2011/12 an Norina (Don Pasquale) abestu zuen Glyndebourn on tour-en eta Musetta (La Bohème) eta Susanna (Figaro) Gran Teatro del Liceun. Kontzertu batean ere hartu zuen parte Padova-n (Italia), Missa Solemnis, Beethoven-ena abestuz, Szolt Hamar-en zuzendaritzapean.\nBesteak beste, honako zuzendariekin abestu du : Jesús López Cobos, Mauricio Benini, Christophe Rousset, Ottavio Dantone, Ros Marbá, Julia Jones, Herbert Blomstedt, Ivan Fischer, Giuliano Carella, Frank Beerman, Fisher Fish, Pablo González, Miguel Ángel Gómez Martínez, Víctor Pablo Pérez, Alvaro Albiach, Miquel Ortega, Antonello Allemandi, Robin Ticciati, Enrique Mazolla, etc..\n2012ko Martxoan Fiordiligi-ren papera abesten du lehendabiziko aldiz.Hurrengo proiektuetan Susanna (Le nozze di Figaro) Bogotá (Colombia) -ko Operan eta Micaela (Carmen) Seoul (Corea)-ko Operan besteak beste.\n2013an Violetta-ren papera La Traviata operan, Espainia eta Frantziako teatro askoetan abesten du. Batik bat, Massy (Paris)-ko teatroan, non izugarrizko arrakasta izan zuen.\n2014ean, Opus Liricak organizatutako lehenengo produkzioan hartzen du parte, L’elisir d’amoren, Adinaren papera abesten, Donostiako Kursaalean eta Zaragozako Teatro Principal-ean (Opera de Aragon-ekin koprodukzioan).\n2016ean Violetta-ren papera (La Traviata) interpretatuko du Kursaal Auditorioan, Kursaal Eszena programazioaren barne eta Norina (Don Pasquale) Donostia Kulturako programazioaren barne Victoria Eugenia Antzokian.


Eneko Ibargureni elkartasuna eta babesa - Kulturaz kooperatiba - Uztarria (Azpeitia)\nEneko Ibargureni elkartasuna eta babesa\nKulturaz kooperatiba | Iritzia\n2019ko uzt. 24a, 16:26\nAzpeitiko Kulturaz Kooperatibako Artezkaritza Batzordeak, 2019. urteko uztailaren 23an burututako bileran hartutako erabakiz, elkartasuna eta babesa adierazi nahi dizkio Eneko Ibarguren Agirre kooperatibako bazkideari.\nIrailaren 16tik aurrera, euskal presoen babes taldeetako 47 kideren aurkako sumarioaren barruan epaituko dute Espainiako Auzitegi Nazionalean. Kooperatiba honetako bazkide ez ezik, Azpeitiko kultur eta gizarte mugimenduetako kide aktibo eta nabarmenetako bat izan da Eneko azken urteotan, eta herri mailan garatu diren hainbat eta hainbat egitasmotan, oso garrantzitsua izan da bere ekarpen eskuzabala.\nKulturaz Kooperatibak kulturaren aldeko lanean dihardu, herritar libreek egin eta herria kulturaz jantzi ahala denok libreago izateko xedez ari dena. Eneko ere libre behar dugu, beraz, langintza horretan, eta herrian.


"Ez dugu behar erantzuten duen jenderik, galderak egingo dituena baizik" - - Alea.eus\n"Ez dugu behar erantzuten duen jenderik, galderak egingo dituena baizik"\nGo Gasteiz Kultura 2020-09-29 11:20\nJavier Martinez Aldanondo. / GO GASTEIZ KULTURA\nJavier Martinezekin hitz egin du Go Gasteiz Kulturak, Txilen bizi den gipuzkoarrarekin, zeinak 25 urte baino gehiago baitaramatza enpresei eta erakundeei aholkuak ematen ikaskuntza-kultura garatzeko eta ezagutza kudeatzeko estrategiak ezartzeko.\nJavier Martinez Aldanondo Txile eta bere jaioterriaren artean dabil atzera eta aurrera. Knowledge Workseko bazkidea da, Knocoko zuzendaria, eta ezagutzaren kudeaketarako kudeatzailea izan zen Catenarian. Gaur egun, Nazio Batuen Erakundeko, Munduko Bankuko eta Garapenerako Amerikarteko Bankuko aholkularia ere bada, ezagutzaren eta ikaskuntzaren kudeaketaren arloan.\nBere egunerokotasuna Espainian eta Latinoamerikan enpresei eta erakundeei aholkuak ematean datza, ikaskuntza-kultura garatzeko eta jakintza aktibo nagusi gisa kudeatzeko estrategiak ezartzeko.\nKarraskan elkartearen eskutik, urriaren 15ean eta 16an modu birtualean ospatuko den VI. Berrikuntza eta kultura Jardunaldian parte hartuko du Javierrek. Go Gasteiz Kulturak hainbat erakunderen barruko ezagutzaren kudeaketari buruz hitz egin du berarekin.\nErakunde batean egon daitezkeen ezagutza motak definitu dira?\nBi kategoria handi oso sinple daude: ezagutza tazitua eta ezagutza esplizitua. Tazitua pertsonek buruan daramatena da, zuk egiten dakizuna. Esplizitua da egiten dakizun horren inguruan islatu edo dokumentatzeko gai zarena. Erakundeetan ezagutza esplizitu handia dago, eta hori prozedura, prozesu, sistema eta abarretan islatzen da. Teknologiaren bidez transferitzen den guztia ezagutza esplizitua da. Ezagutzaren ehuneko handia da, baina garrantzitsuena pertsonek buruan dutena da; horiek joaten direnean, eraman egiten dute eta erakundeek galdu egiten dute. Zuk dakizun guztia idatziz jartzen saiatzen bazara ere, esplizitatu ezin den ezagutza handia dago. Jendeak askoz gehiago daki azaltzeko gai dena baino.\nEzagutzaz hitz egitea konplexua bada, are gehiago artearekin, kulturarekin eta sormenarekin lan egiten duten erakundeei aplikatzen badiegu. Zailago ala errazago iruditzen zaizu gai hau lantzea gure sektorean?\nUkiezina dena kudeatzea prozesu konplexuagoa da, eta beste modu batean pentsatzera behartzen zaitu. Ukiezina dena administratzeko mekanismoak garatzeko aukera paregabea dugu, ezin baititugu aktibo fisikoekin egiten genuen bezala administratu. Horretarako, erakunde desberdinak diseinatu behar ditugu. Ezagutzarik gabeko aktibo fisikoak izateak ez dizu balio, baina ezagutza bakarrik baduzu, administratzeaz arduratu behar zara. Baditu bere konplexutasunak, baina nik erronka interesgarria aurkitzen dut, gauza berriak sortzeko aukera ematen digulako.\nZer portzentajetan dago ezagutza hori pertsonengan, eta zer portzentajetan dago erregistratuta baliabide teknologikoetan?\nEzagutzaren ehuneko bat sistema, prozesu eta dokumentuetan islatuta dago, baina ehuneko hori txikiagoa da; ezagutzaren zati handiena pertsonek dute. Oraingoz, ezagutza ezin da automatizatu, horregatik erakundeak pertsonen menpe daude. Erakunde baten aktiborik garrantzitsuena ez da bere jabetzakoa, pertsonak ez direlako inoren jabetzakoak. Izan ere, enpresa batek funtzionatzeko duen gauzarik garrantzitsuena bere etxera joaten da arratsaldean, eta hurrengo egunean itzultzen da goizean. Hau da, erakunde batek balioa galtzen du egunaren amaieran, eta hurrengo egunean berreskuratzen du, pertsona berek erabakitzen dutenean hara joango direla beren ezagutza aplikatzera.\nElkarrizketaren zati bat ekarri dugu ALEAra. Jatorrizko elkarrizketa osoa Go Gasteiz Kultura webgunean irakurri dezakezue.


#BizkaiaArena #BilbaoExhibitionCentre #BEC #MClan #DMBK #DeformeSemanal #BizkaiaAurrera #KontsumituKultura #CulturaSegura\nEkitaldiak Bizkaia Arenara itzuliko dira. Bilbao Exhibition Centre-ko erabilera anitzeko pabiloiak bere ateak irekiko ditu hiru ikuskizun jasotzeko, betiere osasun eta segurtasun neurri zorrotzei jarraituta: Derby Motoreta’s Burrito Kachimba (apirilak 24), Deforme Semanal (maiatzak 8) eta M Clan duo akustiko formatuan (maiatzak 22). Honela, Bizkaia Arenak zuzeneko ikuskizunen sektorearekin duen konpromisoa berretsi egiten du, eragin positibo zuzena izanik artistengan, hornitzaileengan eta sektoreko profesionalengan.\nHorretarako, Bizkaia Arenak 600 lagun eta eserlekuko edukiera mugatua izango du, betiere derrigorrezko segurtasun distantzia errespetatuta. COVID-19 protokoloak barne hartuko du maskara derrigorrez eraman behar izatea, eskuak garbitzeko puntuak prestatuko dira eta esparru komunen garbiketa eta desinfekzioa gauzatuko da. Horrez gain, bereziki aipagarria da Bizkaia Arenak duen airea berritzeko gaitasun bikaina, espazioak 18 metroko altuera baitu eta aparteko aireztapen sistema bat ere bai. Gainera, hiru ikuskizunak 21.00etan amaituko dira, martxoaren 6ko 13/2021 DEKRETUAK adierazten duen bezala.\nOsasun krisiaren ondorioz, Bizkaia Arenan antolatu zen azken ikuskizuna “Las Noches de Comedy Central” izan zen, pasa den 2020ko otsailaren 28an. Hala ere, Bizkaia Arenak bere programazioan lan egiten jarraitu du, formatu txikiko ekitaldiak antolatuta, estatuko eta nazioarteko musika talde nagusien birak eta formatu handiko gainerako ekitaldiak pixkanaka itzuli arte. Antolatutako formatu txikiko ekitaldien artean nabarmendu daiteke Zerupeko Gauak, pasa den uda-udazkenean egin zen Bizkaia Arenaren irabazi asmorik gabeko ekimen gastronomiko-musikala, COVID-19aren krisiaren ondorio kaltegarriak bereziki sufritu dituzten bi sektoreri elkartasuna agertzeko asmoa zuena: musikariak eta ostalaritza. Gainera, ekitaldi horretan, osasun neurriak izan ziren bertaratu zirenek, egindako inkestetan, hoberen baloratu zituzten alderdietako bat.\nHiru ekitaldi hauetarako sarrerak salgai daude dagoeneko eta webgune hauetan eros daitezke: https://ticket.kutxabank.es/bec2/public/janto/main.php eta www.bizkaiaarena.com.\nDerby Motoreta’s Burrito Kachimba – apirilak 24\nOso gutxitan iristen da eszenatokietara talde berri bat Derby Motoreta’s Burrito Kachimbak izan duen bultzadarekin. Sevillako musikari hauek izugarri azkar hazi dira eta datorren apirilaren 24an Bizkaia Arenan izango dira. Mundua jateko amorratzen dauden auzoko mutil hauek pandemiak bakarrik geldiarazi ditu. Eta ezta pandemiak ere. Izan ere, DMBK taldeak, lagunarteko izena hori baitute, halabeharrezko etenaldi hau aprobetxatu du 2021eko apirilean aterako den bere bigarren diskoa, “Hilo negro”, poliki poliki prestatzeko.\nDeforme Semanal – maiatzak 8\nDeforme Semanal dira Lucía Lijtmaer eta Isa Calderón. Haiek dira “late show” feminista moduan deskriba daitekeen ikuskizun honen gidoilariak, sortzaileak, produktoreak eta egileak. Lucía eta Isa datorren maiatzaren 8an etorriko dira Bizkaia Arenara gaur egungo gaiak jorratzera, hausnarketarako eta barre egiteko espazio bat sortuta. Deforme Semanal hilean behin, Teatro del Barrio antzokian (Madril), eta 120 lagunentzako egiten zen saio bat zen hasieran eta ahoz belarri haziz joan zen Teatro Arlequín antzokira iritsi arte, 300 lagunentzako edukiera zuena. Azkenean, 500 lagunentzako tokia duen Palacio de la Prensa aretora eraman behar izan zuten eta sarrera guztiak salduta izaten zituzten han ere.\nM Clan (duo akustiko formatuan) – maiatzak 22\nCarlos Tarque eta Ricardo Ruipérez Bizkaia Arenara hurbilduko dira datorren maiatzaren 22an, bakarrik, bira intimo batean. Beren ohiko bandaren laguntzarik gabe, formatu akustikoan duten errepertorio osoko kantak errepasatuko dituzte. Aukera berezi bat, eta egoera berezi bat, talde honen kanta klasikoak ukitu desberdin batekin entzuteko.\nBEC-ek idatzirik|2021-03-10T11:22:57+01:0010 de martxoa de 2021|Albisteak, Bizkaia Arena|0 Iruzkin


Mateus 23 - BASQ1571 - Basque(Navarro-Labourdin)NT - Bíblia Online\n1 Orduan Iesus minça cequien gendetzey eta bere discipuluey.\n2 Cioela, Moysesen cadirán iarten dirade Scribác eta Phariseuac:\n3 Cerere bada erranen baitrauçue beguira deçaçuen, beguira eçaçue eta eguiçue: baina hayén obrén araura eztaguiçuela: ecen erraiten duté, eta ez eguiten.\n4 Ecen carga piçuac eta iassan ecin daitezquenac biltzen dituzté, eta eçarten guiçonén soinetara: baina bere erhiaz hunqui nahi eztituzté.\n5 Eta bere obra guciac eguiten dituzté guiçonéz ikus ditecençát: ecen çabaltzen dituzté bere philacterioac, eta luçatzen dituzté bere veztimendetaco bazterrac.\n6 Eta on darizté lehen placey banquetetan, eta lehen cadirey synagoguetan,\n7 Eta salutationey merkatuetan, eta guiçonéz deithu içateari Magistruá, Magistruá.\n8 Baina çuec etzaiteztela dei Magistru: ecen bat da çuen doctora, Christ: eta çuec gucioc, anaye çarete.\n9 Eta çuen aita ezteçaçuela nehor dei lurrean: ecen bat da çuen Aita, ceruètan dena.\n10 Eta etzaiteztela dei doctor: ecen bat da çuen doctora, Christ.\n11 Baina çuen artean handién dena, biz çuen cerbitzari.\n12 Ecen bere buruä goraturen duena, beheraturen da: eta bere buruä beheraturen duena, goraturen da.\n13 Baina maledictione çuen gainean Scriba eta Phariseu hypocritác: ceren ersten baituçue ceruètaco resumá guiçonén aitzinean: ecen çuec etzarete sartzen, eta sartzen diradenac eztituçue vtziten sartzera.\n14 Maledictione çuen gainean Scriba eta Phariseu hypocritác, ecen iresten dituçue ema alhargunén etcheac, are luçaqui othoitz eguin irudiz: halacotz duçue condemnatione handiagoa recebituren.\n15 Maledictione çuen gainean Scriba eta Phariseu hypocritác, ecen itsassoa eta leihorra inguratzen dituçue, proselytobat daguiçuençát, eta eguin denean, gehennaco seme eguiten duçue dobláz ceuroc baino areago.\n16 Maledictione çuen gainean guidari itsuác, ceinéc baitioçue, Norc-ere iuraturen baitu templeaz, ezta deus: baina norc-ere iuraturen baitu templeco vrrheaz, çordun da.\n17 Erhoác eta itsuác, cein da handiago vrrhea, ala vrrhea sanctificatzen duen templea?\n18 Eta erraiten duçue, norc-ere iuraturen baitu aldareaz, ezta deus: baina norc-ere iuraturen baitu haren gainean den oblationeaz, çordun da.\n19 Erhoác eta itsuác, cein da handiago oblationea, ala oblationea sanctificatzen duen aldarea?\n20 Beraz aldareaz iuratzen duenac, iuratzen du harçaz, eta haren gainean diraden gauça guciéz.\n21 Eta norc-ere iuratzen baitu templeaz, iuratzen du harçaz, eta hartan habitatzen denaz.\n22 Eta iuratzen duenac ceruäz, iuratzen du Iaincoaren thronoaz eta haren gainean iarriric dagoenaz.\n23 Maledictione çuen gainean Scriba eta Phariseu hypocritác: ecen detchematzen dituçue menta eta anisa eta cuminoa, eta vtziten dituçue Legueco gauça piçuagoac, hala nola, iugemendua eta misericordia eta leyaltatea: gauça hauc eguin behar ciraden, eta hec ez vtzi.\n24 Guidari itsuác, eltzoa irazten duçue: eta camelua iresten.\n25 Maledictione çuen gainean Scriba eta Phariseu hypocritác: ecen coparen eta plataren campoco aldea chahutzen duçue: baina barnetic dirade arrauberiaz, eta eccessez betheac.\n26 Phariseu itsuá, chahu eçac lehenic coparen eta plataren barnecoa, hayén campocoa-ere chahu dadinçát.\n27 Maledictione çuen gainean Scriba eta Phariseu hypocritác: ecen sepulchre churituac irudi duçue, hec campotic eder eracusten dirade: baina barnetic hilén heçurrez eta satsutassun oroz betheac dirade.\n28 Halaber çuec-ere campotic guiçoney eracusten çarete iusto, baina barnean hypocrisiaz eta iniquitatez betheac çarete.\n29 Maledictione çuen gainean Scriba eta Phariseu hypocritác: ecen Prophetén sepulchreac edificatzen dituçue, eta iustoén monumentac ornatzen.\n30 Eta dioçue, Baldin gure aitén egunetan içan baguina, ezquinén hayén lagun içanen Prophetén odolean.\n31 Halatan testificatzen duçue ceurón buruén contra, ecen Prophetác hil dituztenén seme çaretela.\n32 Çuec-ere betha eçaçue çuen aitén neurria.\n33 Sugueác, vipera castác, nola itzuriren çaizquiote gehennaco iugemenduari?\n34 Halacotz huná, nic igorten ditut çuetara Prophetác eta Çuhurrac eta Scribác eta hetaric batzu hilen dituçue eta crucificaturen: eta hetaric batzu açotaturen dituçue çuen synagoguetan, eta persecutaturen hiritic hirira:\n35 Dathorrençát çuén gainera lurraren gainean issuri içan den odol iusto guçia, Abel iustoaren odoletic, Zacharia Barachiaren semearen odoleranocoa, cein hil vkan baituçue templearen eta aldarearen artean.\n36 Eguiaz diotsuet, ethorrico dirade gauça hauc guciac natione hunen gainera.\n37 Ierusalem, Ierusalem, Prophetác hiltzen eta hiregana igorriac lapidatzen dituaná, cembatetan bildu nahi vkan ditut hire haourrac, oilloac bere chitoac hegalen azpira biltzen dituen beçala, eta ezpaituc nahi vkan?\n38 Horrá, guelditzen çaiçue çuen etchea desert.\n39 Ecen badiotsuet, eznauçue ikussiren hemendic harát derraqueçueno, Benedicatu dela Iaunaren icenean ethorten dena.


Salvador Gonzalez, Etxebizitza Eskubidearen aldeko Euskal Ekimeneko kidea\n"Sei urtez aplikatu gabe, geldi dagoen etxebizitza legea garatzeko eskatzen dugu"\nSalvador Gonzalez Etxebizitza Eskubidearen aldeko Euskal Ekimeneko kidea da eta espainiar estatuko hainbat hiriburutan deitu diren protestekin bat eginez, elkarretaratzeak egingo dituzte.\nGehiegizko alokairuen eta etxegabetzeen aurkako protesta bat, Donostian.\nSindikatu nagusi guztiek, Stop kaleratzeak elkarteak, Gazteriaren kontseiluak eta hamaika auzo-elkartek eta alokairuan bizi diren pertsonen taldek osatzen duten ekimena da Etxebizitza Eskubidearen aldeko Euskal Ekimena. Gaur estatuko hainbat hiriburutan deitu diren protestekin bat egingo dute eta elkarretaratzeak egingo dituzte Gasteizen, Donostian edota Bilbon.\nSalvador Gonzalez etxebizitza eskubidearen aldeko euskal ekimeneko kideak gogorarazi digu euren eskakizunak zein diren; besteak beste "bizileku alternatibarik gabeko etxegabetzeak etetea errespetatzea, maizterrentzat legeak gogortzea, alokairu soialeko parkea zabaltzea edota alokairuak diru sarreren araberakoak izatea eta ez espekulatzaileen araberakoak". Horrezaz gain, lotsagarri jo du Euskadin, hiru herritarretik 1ek soldataren %40a baino gehiago etxeko gastuetarako zuzentzea lotsagarria dela adierazi du.\nBidenabar, gogorarazi du Jaurlaritzak "duela 6 urte prestatutako etxebizitza legea paper hutsean geratu dela" eta behin baino gehiagotan eskatu dutela "legea garatzeko"- Nabarmendu duenez, "legearen barruan badaudelako aurreikusitako hainbat mekanismo".


421 aurkitutako emaitzak\nurtarrilaren 14(a) Argazkidun albiztea\nEnplegua, Gizarte Inklusioa eta Berdintasuna Sustatzeko Saila Bizkaiko Foru Aldundiak eta BBK-k elkarrekin sustatzen dute pertsonen eta erakundeen berdintasunaren aldeko lana aitortzen duten sarion zazpigarren edizioa. Martxoaren 7an emango dira Zirgari sariak, Bilboko BBK aretoan, Emakumearen Nazioarteko Egun...\nabenduaren 21(a) Bideodun albiztea Argazkidun albiztea Audiodun albiztea\nEnplegua, Gizarte Inklusioa eta Berdintasuna Sustatzeko Saila Mezua oso irudi koloretsuan oinarritzen da eta "Aukeratu ilusioak, baztertu opari sexistak/Elige ilusiones con regalos no sexistas" leloa du. Materiala ikastetxeetan, jostailu-dendetan eta erakundeetan banatzen da.\nAldundiak gazteen artean askotarikotasunarekiko errespetuaren aldeko kanpaina abiatu du\nabenduaren 18(a) Bideodun albiztea Argazkidun albiztea\nEnplegua, Gizarte Inklusioa eta Berdintasuna Sustatzeko Saila Mezuak gazteak ditu protagonista, eta musika-formatua du. Kanpaina sare sozialetan eta gazteek gehien erabiltzen dituzten online espazioetan eta plataformetan zabaltzen da. Azterlan batek COVID-19ak emakume migratuei nola eragin dien aztertu du.\nabenduaren 16(a) Bideodun albiztea Argazkidun albiztea\nEnplegua, Gizarte Inklusioa eta Berdintasuna Sustatzeko Saila Aldundiak bere Garapenerako Lankidetzarako IV. Gida Plana onartu du. Plan horrek lankidetza sendoko eta kalitatezko politika publikoaren, feminista ere badena, aldeko apustua egiten du, egungo erronketara egokitua dagoena. Bizkaiko Garapenerako La...\nLHko kultura ekintzailearen Enpresari Programak proiektuen errekorrarekin ekin dio edizio berri bati\nabenduaren 03(a) Bideodun albiztea Argazkidun albiztea\nEnplegua, Gizarte Inklusioa eta Berdintasuna Sustatzeko Saila Hogeita batgarren edizioan 31 prestakuntza-zentro, 800 ikasle baino gehiago eta 285 negozio-ideia aritu dira. Programa honen 20. urteurreneko ekitaldiak Euskalduna Jauregian itxi dira ikasgeletako enpresa-ekintzailetzarako funtsezko laguntzaileak di...\nazaroaren 29(a) Bideodun albiztea Argazkidun albiztea\nEnplegua, Gizarte Inklusioa eta Berdintasuna Sustatzeko Saila Gaur jarri da martxan Sarekin Week astea, aurrez aurre eta online egindako kongresu batekin. Hala, gaurtik ostiralera bitartean hainbat jarduera garatuko dira, “streaming’ formatuan. Ekintzailetzaren aste honetako jarduera guztia www.sarekinweek.eus...


Legealdi hasierako norabideari eutsi zaio - Nafarroako Hitza Legealdi hasierako norabideari eutsi zaio – Nafarroako Hitza\nLegealdi hasierako norabideari eutsi zaio\n2020, abenduak 18 Albisteak, nafarroa, Politika 822\nPandemiak politikan eragin du, baina ez du politika baldintzatu. Txibiteren inbestidura ahalbidetu zuen indar korrelazioa ez da aldatu, eta EH Bildu giltzarri izan da aurten onartu diren bi aurrekontuei bide emateko. Halaber, Navarra Suma betoak ezartzen ahalegindu da berriro ere , baina saioa ez zaio ondo atera.\nEzinbestean, pandemiak politikan eragin du, baina ez du politika irauli. Ez du bederen legealdi hasieratik Nafarroako politikak hartu duen norabidea aldatu. Izan ere, iazko udan akordio programatikoa sinatu zuten lau alderdiak gutxiengoan izanik, parlamentuan gobernuaren egitasmo nagusiak aurrera ateratzerakoan, solaskide nagusi gisa hautatu dute EH Bildu. Koalizio abertzaleak bere ahots kritikoa landu du, baina, aurreko urteetan hartutako ildoan jarraitzen dela ulertu duen heinean, legealdiko bi aurrekontuen onarpenei bide eman die. Horrek ez du esan nahi gobernu barruan zein kanpoan alderdien artean desadostasunak sortu ez direla azpiegituretan, zerga politikan edo euskaran, baina bai egiaztatu da beste errealitate bat: Navarra Suma bakarrik dago, eta ez da gai izan PSN beregana erakartzeko.\nPolitikoki urtea aurrekontuen onarpenarekin hasi zen, eta 2021eko aurrekontuen onarpenarekin amaituko da. Lehen kasuan, urtarrilaren 24an, akordioa izenpetu zuten Maria Txibite gobernuko lehendakariak eta Elma Saizek, alde batetik, eta EH Bilduko Bakartxo Ruizek eta Adolfo Araizek, bestetik. Gastu muga 16 milioi euro handituta, aurrekontua handitu eta hainbat konpromiso hartu zituen gobernuak, EH Bilduren abstentzioaren truke. Hilabete geroago, otsailaren 27an, lehen aurrekontuak zituen Txibiteren gobernuak. Legealdiaren hasiera hari bultzada emateko ezinbesteko instrumentua zen.\nHaatik, bi asteren buruan, paper errea besterik ez zen. Bat-batean agertutako mehatxuaren aurrean, osasun sistemaren hondamendia eragotzi eta gaitz berriak eragin ditzakeen milaka heriotza gerarazteko, alarma egoera ezarri zuen Espainiako Gobernuak. Lehen olatuan, helburu goren hori lortuagatik, Nafarroako ekonomian albo kalte handi bat utzi zuen. Martxoko azken bi asteetako geldialdiak eraginda, ekonomiak %5,2 atzera egin zuen lehen hiruhilekoan, eta %17,8 bigarrengoan. Inoiz ikusi gabeko atzeraldia zen hura, eta, ondorioz, aurrekontuan jasotako aurreikuspen guztiek ez zuten balio.\nHorri gaineratu behar izan zaizkio pandemiari berari zein haren kalteei aurre egiteko ezarri behar izan diren laguntzak eta inbertsio gehigarriak. Dekretuz dekretu, parlamentuan gobernuak aurkeztutako bederatzi egitasmotatik zortzi onartu ziren aho batez. Haatik, asteek aurrera egin ahala, kudeaketaren gaineko kritikak entzun ziren. Batik bat, osasun arloko langileen material faltagatik edo zahar etxeetako egoeragatik. Era berean, Maria Txibiteri Pedro Sanchezen erabakiak inertziaz jarraitzea egotzi zioten EH Bilduk eta Geroa Baik. Haatik, salbuespenezko egoera baten erdian izanik, parlamentu taldeak betiere kritika arduratsuaren eremuan mugitu dira. Akaso, gehienetan, Navarra Suma izan da salbuespena, eta ahotsa gehiago altxatu du, gobernuaren kudeaketa auzitan jarriz.\nUrtea amaitzeko gutxi falta den honetan, kontuak ez dira erabat itxi. Gobernuak ekain aldera aurreikusi zuen diru sarrerak %18 jaitsi zitezkeela, baina urrira arte, espero baino apur bat hobe joan dira gauzak, zerga bilketa %8 erori baita. Iazko superabiteko diruarekin, zorpetze bidez lortuko denarekin eta Madrilek erkidegoen artean banatuko duenarekin ikusteko dago aski izango den pandemiaren zuloa estaltzeko.\nPandemiak izan du beste eraginik, baina, beste behin, ezer aldatu gabe. Izan ere, UPNk martxoaren 29rako bere 12. kongresua egitea espero zuen, baina COVID-19ak atzeratu egin zuen hitzordu hura; lehenik apiril amaierara eta azkenik ekain amaierara. Bi hautagai ziren aurrez aurre: Javier Esparza eta Sergio Sayas. Esparzak lehengo lepotik burua izatea proposatzen zuen, eta Sayasek ere, antzera, baina beste aurpegi batekin. Azkenean, UPNko militanteek nahiago izan zuten ezagutzen zuten agintariarekin jarraitu, baina emaitza uste baino estuago izan zen. Botoen %58 lortu zuen garaileak.\nEzer gutxi aldatu da, ordea. Duela lau urteko kongresuan, diskurtsoa aldatzeko eta leuntzeko imintzioa egin zuen Esparzak, baina deus gutxi iraun zion ustezko borondate hark. Oraingoan, berriz, ez du keinurik egin. Aurkariak, Sergio Sayasek, Navarra Sumaren apustuaren inguruko zalantza batzuk agertuagatik, ez zuen erabaki haren gaineko eztabaidarik piztu. UPNk transmititu nahi izan du koalizioan galtzeko baino irabazteko gehiago duela, eta eroso dagoela.\nHorrek ez du esan nahi geldirik egon direnik. Nafarroako politikan oraingoz eragiteko ahalmen handirik ez dutela ikusita, batik bat Espainiako politikan eraginez, Nafarroa baldintzatzeko partida jokatu du koalizioak. Kongresuan, Ciudadanos izan zitekeen PSOE beregana erakartzeko karta, EH Bildurengandik eta ERCrengandik aldendu nahirik; Nafarroan, berriz, EH Bildu gobernuaren solaskide ez izatearen truke, abstentzioa eskaini zion. Legealdira begira ere, Navarra Sumak identifikatutako gai zehatzetan gutxieneko akordioetara iristeko eskua luzatu zion.\nHaatik, eskaintza horri muzin egin zion Nafarroako Gobernuak, eta aurtengo aurrekontuekin gertatu bezala, EH Bildu aukeratu du solaskide nagusi moduan. Geroa Baiko Uxue Barkosek salatu zuen Navarra Sumaren eskaintza “amarru bat” zela, ez baitzuen atzean eduki politikorik.\nNegoziazioak diskrezioz egin ziren, eta EH Bilduk aurrekontuetarako proposamenak luzatu zizkion gobernuari. Aurrekontu proiektua parlamentura bidaltzeko atarian, koalizio abertzalearen proposameneko bederatzi milioi euroko diru sailak jaso zituen gobernuak egitasmoan. Akordioari azken ukituak eman ostean, azaroaren 22an ezagutarazi zuten haren edukia. EH Bilduk azpimarratu zuen, politikoki, “norabide onean” doala, eskuinari Nafarroako politikan eragiteko ahalmena kentzen diolako. Aitzitik, era berean, “anbizio falta” egotzi zion gobernuari. Aurrekontuan baino gehiago fiskalitatean egon da korapilo nagusia. EH Bilduk, Ezkerrarekin eta Ahal Dugu-rekin batera, zerga arloan “jauzi kualitatibo” bat ematea planteatzen zuen. Haatik, Txibiteren gobernuak argudiatu zuen ez zegoela halako neurriak hartzeko aukerarik.\nAkordioan, konpromiso batzuk jaso badira ere, aldaketa txikiak dira, eta Gutun Sozialeko eragileek hor jarri dute azpimarra, egin dituzten mobilizazioetan. “Ezinbestekoa da premiazko zerga- erreforma bat gauzatzea, zergak zinez igotzeko enpresen etekinei, ondareei eta errenta altuei zein kapital errentei”.\nAzaroaren 26an, Parlamentuak atzera bota zuen aurrekontu proiektuaren aurka Navarra Sumak aurkeztutako osoko zuzenketa, eta horren ondotik gainerako taldeek zatikako zuzenketen gaineko akordioa erdietsi zuten: konpromisoa hartu zuten bata bestearen zuzenketak babesteko, eta guztira, 10 milioi euro gehiago izango dira. Behin akordio hori itxita, aurrekontua hilaren 23an onartuko da.\nGorenaren esku dago Aierdik jarraituko ote duen\n2015etik 2017ra Sodenak Davalorri emandako 2,6 milioi euroen harira UPNk kereila aurkeztu zuen Manu Aierdi Garapen Ekonomikoko kontseilariaren aurka. Asteon jakin denez, Espainiako Auzitegi Gorenak auzia ireki du eta Andres Palomo del Rio magistratua izendatu du instrukzioa har dezan. Ikertu gisa deituko balu, Aierdik aurreratu du kargua utziko duela, 14/2004 legeak dioena bete asmoz.\n« Gobernuaren azken neurriek ez dute baretu ostalarien haserrea\nBirus batek herrialde osoa irauli zuenekoa »


Piztiak eta abere madarikatuak | kalaportu, itsasontzi gorri bat...\nPiztiak eta abere madarikatuak\nPiztiarioak izeneko liburua aurkeztu du gaur eguerdian Jesus Mari Olaizola Txiliku idazle zarauztarrak. Piztiarioa animaliak gaitzat dituen liburua da. Txiliku beraren hitzetan, “haien izaera nolakoa den eta zer ohitura dituzten argitzen saiatzen dena. Batzuetan benetako animaliez aritzen da, baina ez da harritzekoa benetakotasuna irudimenarekin nahastea. Beste batzuetan asmatutako animaliak deskribatzen dira, besterik gabe. Piztiarioetan deskripzioa ez da behin ere deskripzio hutsa izaten, beti izaten ditu aldamenean sineskeriak, adierazpen moralak eta etsenpluak”.\nPiztiarioak izen handiko liburuak izan ziren Erdi Aroan, piztiak eta animalia basatiak orain baino ohikoagoak baitziren sasoi haietan, gizakia basoen eta abereen bizilekuen jabe egin baino lehenago, eta ordudanik misterio eta lilura bereziarekin heldu dira gaur eguneraino.\nBideo honetan laburtzen ditu Txilikuk piztiarioen inguruan egon diren sineskeriak.\nFantasia, errealitatea, mitologia, sineskeriak, literatura edo kondairak uztartzen dira piztiarioetan. Piztia batzuk benetakoak dira. Beste batzuk asmatutakoak. Baina herritarren memoria kolektiboan lekua dute oraindik, errealitatearen eta sineskerien arteko mugan galduta.\nMuga horretan dabiltzan animalia nabarmenenak ekarriko ditugu lerro hauetara.\nEzagunak direlako, edo gure inguruan arrastoa utzi dutelako, arrazoiren bategatik.\nEuskal Herriko hainbat bazterretan “nekazariek mezak eskaintzen zituzten otsoen ehizaldiak hasi baino lehen, haien ustez Infernuko Etsaiarekin tratuak izateko susmopean baitzegoen piztia. Patariak ezin zuen alde onekoa izan, eta horregatik erlijio kristauaren laguntza behar zuten bere aurka jotzeko. Testamentu Zaharrean Deabru Beltza da otsoa. Jakina, testu haiek idatzi zituztenak artzain leinu bateko kideak ziren”.\n“Otsoa ez da beti piztia madarikatua izan. Antzinaroan errespetatua izan zen kultura anitzetan, eta Odin, Apolo edo Cernunnos Jainkoen laguntzailetzat azaltzen zaigu Europako lehen erlijioetan. Erdi Aroan otsoaren irudiak lekua izan zuen Euskal Herriko aitonsemeen armarrietan. Otsoa, Otsanda eta Otsando izenak oso erabiliak izan ziren garai batean gure artean.\nBaina otsoen eta gizakien arteko errespetua (edo beldurra) edo otsoarekiko ehiztari paleolitikoen mirespena, basa-belarjaleak gizakiaren jabetzako bilakatu zirenean amaitu zen. Orduan hasi zen otsoen kontrako gerla. Eta otsoaren historia espeziearen sarraskiaren historia bilakatu zen. Basoak atzeraka joan eta hiri, herri eta soroak zabaldu izan ziren neurrian, otsoek gero eta gehiago eraso behar izan zituzten basabereek ordezkatu zituzten gizakiaren aziendak”.\n[Antxon Gomez, Abere madarikatuak].\nEuskal mitologian, Otsoko da otsoa islatzen duen pertsonaia.\nGizotsoa euskal mitologian ez da beste hainbat pertsonaia bezainbeste aipatzen, eta ez dira gizotsoen inguruko kontu asko gorde gure kondairetan, baina badira hainbat kasu.\nArratian, esaterako, gizotsoak otsoen eta pertsonen arteko harreman sexualen ondorio direla sinetsi izan dute urteetan. Sinesmen honek, Europako beste hainbat kondairetan bezala, otsoaren inguruko mitoek duten indar sexual handia erakusten du, otsoa sexualitate basatiarekin lotuz batez ere.\nJose Miguel Barandiaranek, Olivier de Marliavek eta beste zenbaitek bildutako testigantzetan, Euskal Herrian badiera gizotsoei buruzko hainbat sineskeria. Esaterako, goizean, gizotsoek beraien larrua uzten dutela berriro gizakiak izateko, baina deskuiduan larru hori norbaitek aurkitu eta janzten badu, gizotsoa bilakatzen da.\nMitologiaren arabera, gainera, gizotsoa zauritzeko ez da bere gorputza jo behar, bere itzala baizik, eta kolpeak beti bakoitiak izan behar dira, bestela lehendabiziko kolpea sendatzen zaie.\n“Agian, gizakia nekazari egin zen unetik beretik gerturatu zen katua herrietara. Arrazoizkoa da pentsatzea hazi- eta uzta-biltegietara saguak bilduko zirela, eta horien atzetik katuak. Hainbeste lan kostatako uzta ez galtzeko hain baliagarriak izanda, nekazariek gogo onez hartuko zituzten katuak, seguru, eta zihoazen tokira zihoazela eraman nahi izango zituzten. Hala, pixkanaka-pixkanaka, gizakiaren aldamenean bizitzera ohitzen joan zen, basakatua otzanduz joan zen, eta etxe-katu bihurtu.\nBaina leku eta garai guztietan ez zen hain ongi hartua izan. Gogoratu Erdi Aroan erre egiten zituztela katuak sorginen eta aztien laguntzaile zirelakoan. Gauez ibiltzeko duten abileziak eta ibiltzeko duten era sentsual eta erakargarriak deabruaren lagun zirela pentsarazi zieten agintariei. Baina larrutik ordaindu zuten katuen populazioa hainbeste urritu izana; izan ere, saguak eta arratoiak ikaragarri ugaritu ziren, eta, haiekin gaixotasunak”.\n[Nagore Rementeria, zientzia.net]\nEuskal mitologia katuen inguruko sinesmen eta kondairekin beteta dago. Horietako asko eta asko sorginekin eta sorginkeria kontuekin lotuta ageri dira. Katu beltzek islatzen dituzte sineskeria horietako asko, Barandiaranek eta beste hainbat egileak bildutako testigantzetan. Batez ere, sorginak gauez katu beltzak bihurtzen direla diote garai bateko sineskeria horiek. Gaur egun ere, oraindik, katu beltzak, kontu makurrekin eta superstizioekin lotzen dira.\nItsasoari begira bizi diren herri guztietan bezala, balea arriskutsuez eta ozeanoetan barrena dabiltzan izaki beldurgarriez ere hitz egiten da kostaldean. Uharteak direla uste izan arren balea handiak direnak, arrain fabulosoak, tamaina handiko olagarroak, marinelak irensten dituzten izakiak, eta abar. Itsasoarekin lotuta ere, batez ere kostaldeko herrietan, bada horrelako sinesmen eta kontuekin lotutako hainbat istorio.\nArrain erraldoien eta marinelen arteko etengabeko borroka horren isla dira bai balea arrantzaren inguruko grabatuak, eta baita pieza erraldoiak harrapatu ondoren haiekin argazkiak ateratzeko ohitura zaharra ere.\n[ Arrantzaleen eta itsasoetan bizi diren arrain handien arteko borrokaren ostean, aspaldidanik errotutako ohitura da harrapakinarekin argazkia ateratzea. Irudian, Gregorio Berasaluze arrantzale getariarra, 60ko hamarkadako argazki batean].\nHarrapakina herriaren armarrian erakustea ere sasoi bateko ohitura zen, gaur egun arte iraun duena euskal kostaldeko hainbat herritan. Getaria, Zarautz, Ondarroa edo Mutrikuko udalen armarrietan, esaterako, balea handien kasuan.\nERDIA ANIMALIAK, ERDIA GIZAKIAK\nPiztiarioetan ohikoa da bi animalien arteko nahasketatik sortzen den izakia: erdia honena, eta beste erdia harena.\nBadira, gainera, animalien eta gizakien arteko nahasketa direnak ere. Mitologia klasikoa zein euskal mitologia horrelakoez beteta dago: ahate hankak dituzten lamiak erreka bazterretan, zentauroak, gerritik gora emakume gorputza duten eta gerritik behera arrain buztana duten sirenak itsasoetan, eta abar.\nAnimalia basatien izaera eta portaera duten gizakiak ere ohikoak dira kondaira zaharretan: basajaunak, akerbeltzak eta gainerakoak ezagunak zaizkigu, gure mitologiako basoetan, akelarretan eta gainerakoetan. Piztien eta gizakien arteko mugan dabiltza gehienetan, indarrarekin edo sexualitatearekin lotuta.\nGai honi buruzko estekak:\n· Piztiarioa (piztiei buruz Txilikuk idatzitako testu ederra, errepaso historikoa eta literarioa eginez, in Gustaveko Koadernoak, 2009ko apirila).\n· Txilikurekin ‘Piztiarioak’ liburuaren inguruan solasean aritu gara (postdata.elkar.com, 2012-11-21).\n· ‘Piztiarioak’ lan berria aurkeztuko du bihar Jesus Mari Olaizola Txilikuk (Urola Kostako Hitza, 2012-11-21).\n· Piztien bidez pentsamenduari leku bat egin dio Txilikuk (Berria, 2012-11-22).\n· ‘Piztiarioa’ recupera la técnica medieval para hacer grabados (El País, 2009-09-23).\n· Piztiarioa: bestias en la sala Ganbara (gipuzkoakultura.net).\n· Antxon Gomez basozainaren ‘Abere madarikatuak’ (Susa, 1996) liburua, osorik irakurgai.\n· Anjel Lertxundiren ‘Piztiaren izena’ liburuaren zenbait orrialde (Google books).\n· Gizotsoa euskal mitologian (euskarazko wikipedia).\n· Katua, etxeko animalia basati hori (Nagore Rementeria, zientzia.net, 2004-05-16).\n· Serapio Mugica Zufiria. Geografía de Guipúzcoa: fauna, animales.\n· Vizcaya impide a tiros la llegada de lobos (Cesar Javier-Palacios. La crónica verde. 2010-01-26).\n· Euskal Herriko pertsonaia mitologikoak (amaroa.com).\nGai honi buruzko solasaldia, Gazteako Akabo bakea! irratsaioak ostegunero ate ilunari zabaltzen dion tartean (2012-11-22):\n· Animalia basatiei zabaldu diegu ‘Ate Iluna’ (eitb.com > Gaztea, 2012-11-22).\n· Piztiei zabaldu diegu gure ‘Ate Iluna’ (audioa entzungai. Akabo bakea! 2012-11-22).\n« Bizilagunak Zarauzko Udalak atzo onartutako mozioa, Israelen basakeriak gaitzetsi eta palestinarrei elkartasuna adieraziz »\nData : 2012/11/22


Europako Batasunak proba eleanitzak dituzten ikasleak aztertuko ditu | Consumer\nEuropako Batasunak proba eleanitzak dituzten ikasleak aztertuko ditu\nEuropako Batzordeak proba bateratua egitera bultzatuko ditu herrialdeak\nEuropako Batasuneko (EB) 14 eta 16 urte bitarteko ikasleak aztertuko dira, erakundeak 27 nazioen multzoan eleaniztasuna sustatzeko egiten dituen ahaleginen artean atzerriko hizkuntzei buruz dituzten ezagutzak ezagutzeko.\nEuropako Batzordeak EBko herrialdeei eskatuko die ingeles, frantses, aleman, espainiar eta italieraren proba komuna ezartzeko. EBko eskoletan gehien irakatsitako hizkuntzak dira.\nEBko herrialde bakoitzeko 4.000 eta 5.000 ikasle hizkuntza horietako bitan aztertuko dira 2009. urtearen hasieran, Batzordeko bozeramaile batek esan zuenez.\n“Hizkuntzaren adierazle honen helburua ez da herrialdeak banan-banan sailkatzea, hizkuntzen irakaskuntzan praktika eraginkorrak identifikatzea baizik, estatu kideen artean esperientzia berriak trukatzeko”, esan zuen Jan Figelen Hezkuntzako komisarioak.\nEuropako Batzordearen arabera, probetako datuek lagunduko dute arduradun politikoei eta irakasleei EBko irakaskuntza nola hobetu azaltzen.\nEuropako Batzordea lenguas-eu países-eu


Jon Miranderen “Haur besoetakoa” osorik eta jendaurrean irakurriko da ekainaren 16an Bilboko Arriaga antzokian – Bilbao Euskaraz\nJon Miranderen “Haur besoetakoa” osorik eta jendaurrean irakurriko da ekainaren 16an Bilboko Arriaga antzokian\n14/06/2010 UncategorizedIker Olkoz Aldareguia\nJon Miranderen Haur Besoetakoa, euskal literaturako euskarazko klasiko garrantzitsuenetako bat, Arriaga Antzokian egongo da, Bilbo Zaharra Euskaltegiak Bilboko Udalaren eta Ipar Kutxaren babesarekin antolatzen duen “Klasikoen III. Irakurraldian”, urteroko Euskara Ikasleen Jaiaren barruan.\nHelburua da euskara ikasle guztien ahalegina txalotzea, aintzat hartzea eta hizkuntza ezagutzeko egin duten ahaleginagatik omentzea. Eta hori guztia, aldi berean, gure klasikoak ezagutaraziz eta irakurketa sustatuz. Horrela bada, historian hirugarren aldiz euskarazko klasiko bat irakurriko da Arriaga Antzokian jendaurrean, Miranderen Haur Besoetakoa, osorik eta ozenki.\nIrakurraldia goizeko 8etan hasi eta arratsaldeko 8etan bukatuko da. Txomin Peillenek irakurriko ditu Haur Besoetakoaren lehen lerroak.\n12 orduz 400 pertsona inguru pasatuko dira Miranderen klasikoaren irakurraldi publiko honetatik; horien artean, euskal kulturako eta gizarte, kirol, ekonomia nahiz politika-arloetako hainbat pertsona ospetsu: Iñaki Azkuna, Bilboko Udaleko Alkatea; Ana de Castro, Udaleko Euskara Saileko Zinegotzia; Carlos Oses, Ipar Kutxako zuzendari nagusia; Iñaki Goirizelaia, Euskal Herriko Unibertsitateko errektorea; Andrés Urrutia, Euskaltzaindiako presidentea; Josune Ariztondo, Bizkaiko Foru Aldundiko Diputatua, eta Blanca Urgell, eta Isabel Celaa Eusko Jaurlaritzako Sailburuak.\nBeste askoren artean Bilboko Udaleko Udalbatzako kideek irakurriko dute; Euskaltzaindiako Akademikoek; Edorta Jiménez, Juanra Madariaga, Ander Iturriotz, Toti Martinez de Lecea eta Pedro Ugarte idazleek; Patxi Usobiaga, Jose Angel Iribar eta Koikili Lertxundi kirolariek; hedabideetako ordezkariek; sindikalistek, Bilboko ikastetxeetako ikasle eta irakasleek; aktoreek; ostalariek; Gotzaingoaren ordezkariek; ekonomista, abokatu eta ingeniarien eskola profesionaleko ordezkariek.\nAurreko urteetan bezala, mundu osoko Euskal Etxeek ere parte hartuko dute hirugarren irakurraldi publiko honetan. Haien irakurraldiak bideoan grabatu dira aurretiaz eta antzoki barruan nahiz kanpoan horretarako jarri diren pantailetan ikusi ahal izango dira, zuzeneko irakurraldiekin batera.\nEra berean, iluntzean (20:00ak aldera) erromeria egongo da Arriaga plazan “Bilbao Musika” Udal Musika Eskolaren eskutik.\nAurreko bidaleta Mintzakide programaren bigarren edizioko topaketa ospatu da Castaños udaltegian Hurrengo bidalketa Bizkaiko baserrietan Mintzapraktika egiteko aukera izango da


Bankiako Jose Ignacio Goirigolzarri 'Por Fin Viernes' saioan | EITB telebista\nEztabaida, elkarrizketak eta entretenimendua, 'Por Fin, Viernes'-en\nGaur ETB2n estreinatuko den aktualitate saioaren lehenengo atalean, Jose Ignacio Goirigolzarri Bankiako presidentea izango dute esklusiban eta lehenengo aldiz ETBri elkarrizketa eskaintzen.\nEuskal Telebistak 'Por Fin, Viernes' saioa estreinatuko du gaur, 22:15ean. Entretenimendua eta informazioa uztartuko dituen saioa izango da eta Jon Bilbao kazetariak gidatuko du. Kolaboratzaile sare berriaren laguntzaz, egun-eguneko gaiak erritmo bizian landuko dituzte. Hasteko, Jose Ignacio Goirigolzarri Bankiako presidentea izango dute esklusiban eta lehen aldiz ETBn, elkarrizketa eskaintzeko.\nAurpegi berriak eta denetariko iritziak bilduko ditu saioak. Politika, kultura eta ikuskizunen arloko pertsonaiak hartuko dituzte. Ostiralero, Miramongo produkzio zentrotik zuzenean arituko dira.\nIgnacio Goirigolzarri elkarrizketatzeaz gain, Eduardo Madina PSOEko idazkari nagusi izateko hautagaia ere hartuko dute. Euskal politikari sozialistak, besteak beste, prozesu horren inguruko balorazioa egingo du.\nHorrez gain, Mikel Urmeneta Kukuxumusu enpresaren sortzailea ere izango dute platoan. San Fermin jaien inguruko ikuspegia eskainiko du, eta duela egun batzuk baztertu duten marrazki polemikoaren inguruan ere arituko da, horren inguruko azalpenak emateko.\nBeste bi gai jarriko ditu mahai gainean Jon Bilbaok. Batetik, krisia, ustelkeria eta murrizketak alderdi politiko eta erakundeetara iritsi ote diren eztabaidatuko dute. Politika eta liderrak berritzeko garaia iritsi ote den aztertuko dute. Bestetik, kezka handia eragiten duen beste gai bat ere izango dute: sexu-erasoak jaietan. Non dago dibertsioaren eta erasoaren arteko muga?\nInformazioak eta entretenimenduak ez dute zertan kontrajarriak izan. Hartara, eduki guztiak zorroztasunez landuko dituzte, baina modu arin eta lasaian, hizketaldi astunak alde batera utzita.\nPublikoak parte-hartze aktiboa izango du saioan, sare sozialen bitartez. Halaber, hainbat protagonista anonimo izango dituzte, ibilbide berezia eta interesgarria izan duten gonbidatuak, hain zuzen.\nJon Bilbao, aurkezle berria\nIrrati mundutik telebistara egingo du jauzi estreinakoz Jon Bilbaok (Santurtzi, 1981). Ikus-entzunezko komunikazioa ikasi zuen eta irratian egin du lan azken hamar urteotan. Radio Euskadiko saio ezagunenak gidatu ditu: 'Más que Palabras', 'Grafitti' eta 'Boulevard'.\nIlusio handiz ekingo dio Bilbaok erronka berriari. Telebistan lehen aldiz arituko den arren, ondo menderatzen dituen edukiak jorratuko ditu. Gainera, orain arte irratian osatu duen ibilbidean trebetasun handia erakutsi du bai solasaldiak gidatzeko bai gizarteko pertsonaia nabarmenei elkarrizketak egiteko.


Oharpen Legala - Ibardin Ayudas Técnicas\nEskailera Igogailuak Okertuak HAWLE\nPlataforma Bertikalak Irekiak KALEA\nPlataforma Bertikalak Irekiak IBARDIN\nPlataforma Eskailerak Igogailuak Zuzenak ROLL ON\nPlataforma Eskailerak Igogailuak Zuzenak GANSER GTL 20\nPlataforma Eskailerak Igogailuak Okertuak GANSER GTL 15\nPlataforma Bertikalak HERCULES 3000 mm\nEskailera Igogailuak Okertuak BISON 80\nEskailera Igogailuak Zuzenak 50\nBeldar Ibilgailuak AUER\nPlataforma Bertikalak Itxiak KALEA 4\nHelbidea: Portuetxe kalea 51, 309 bulegoa\nTelefono finkoa: 943289191\nIBARDIN AYUDAS TECNICAS SLU -k ezin du beregain erantzukizunik hartu enpresaren Interneteko orrian dagoen informazioaren erabilpen okerra, desegokia edo bidegabea gertatuz gero. Legeak ezarritako mugekin, IBARDIN AYUDAS TECNICAS SLU -k ez du inongo erantzukizunik hartzen beregain, bere Interneteko orrietan egiatasun, osotasun edo eguneratze falta badu edota datuen informazio nahiz zehaztapenak falta badira.\nIBARDIN AYUDAS TECNICAS SLU -ren Interneko orrien informazio eta edukiak, behar bezala kualifikatutako profesionalek eginda daude. Hala ere, informazio nahiz edukiek ez dute IBARDIN AYUDAS TECNICAS SLU inolaz lotzen, ez iritzirik osatzen, ezta aholku, aurrekontu edo kontseilaritzarik ematen, eskaintzen den zerbitzua informatibo eta dibulgatzailea baita soilik.\nIBARDIN AYUDAS TECNICAS SLU -ren website-ak hirugarren batzuen orriekin loturak (links) izan ditzake, IBARDIN AYUDAS TECNICAS SLU -k kontrola ezin ditzakenak. Beraz, IBARDIN AYUDAS TECNICAS SLU -k ezin du beregain hartu hirugarrenen orrietan ager daitezken edukien gaineko erantzukizuna.\nWebsite honetan dauden testu, irudi, soinu, animazio, software eta gainontzeko edukiak, IBARDIN AYUDAS TECNICAS SLU -renak eta bere lizentziadunenak dira esklusiboki. Edozein transmisio, banaketa, lagapen, kopiatze, biltegiratze edo publikoari komunikatzeko ekintzak, osoak nahiz partzialak, IBARDIN AYUDAS TECNICAS SLU -ren baimen zehatza izan behar du.\nIBARDIN AYUDAS TÉCNICAS S.L.Uk ez ditu datu pertsonalik eskatuko bere web orriko murriztu gabeko guneetan.”Kontaktua” atalean MIBARDIN AYUDAS TÉCNICAS S.L.Uk ez du mezu igorlearen datu pertsonalik eskatzen, ezta gordetzen ere. IBARDIN AYUDAS TÉCNICAS S.L.Uk jasotako mezuak erantzungo ditu eta jarraian mezuak sistema informatikotik ezabatuak izando dira.\n“Bezeroen sarrera” atal murriztuan erabili daitezkeen datu pertsonalak IBARDIN AYUDAS TÉCNICAS S.L.Uren “Bezeroak” fitxeroan gorderik daude. Fitxero hau AEPDn behar bezala erregistratua dago enpresa eta bezeroen arteko kudeaketa hobetzeko asmo bakarrarekin.\nEdozein kasuan, Datu Babesaren arautegiaren arabera, zure datuak aldatu edo ezeztatu nahi badituzu idatziz egin dezakezu, NAN kopia erantsiz, ondorengo posta elktronikoa bidaliz: info@ibardinsalvaescaleras.es\nIBARDIN Laguntza Teknikoak\nEguneroko bizitza oztoporik gabe, mugikortasun gehiago, bizipoztasun gehiago.\nIBARDIN eskailera-igogailuak neurrira diseñatzen dira, zure behar pertsonalera era optimoan egokituz.


Sabina sukaldean bakarrik gelditu zen eta mahaia biltzen hasi zen, harrikoa egiteko.\nAita siestara joan zen. Ama baratzan zen.\nLuziano, anai zaharra, dagoeneko mendian. Rufino, gizona, fabrikan.\nXabier eta Santi, bi semeak, lehengusuengana joan ziren herrira.\nJon, zergatik segitzen duzu hemen?\nLehengo astean joatekoa zen baina Jesus, anai gaztea, Portugalen igaro zituen bere oporretatik itzuli zen eta «motel nora hoa?, gelditu beste egun batzuk gurekin», komentzitu zuen.\nEderki mozkortu ziren Getariko festetan! Jesusek ez zekien ezer! Zer jakin behar zuen! Baina Rufinok zerbait susmatzen ote zuen... «Egun on», agurtzen zuen Jonek goizero. «Baita zuri're», Rufinok erantzuten.\nNorbere katiluarekin... Ez zuten beste hitzik egiten!\nGero Rufino fabrikara joaten zen, eta Jon Luzianorekin, mendira.\nJon, zergatik sartu didazu gorputzean horrelako beroa?\nSabinak begiak itxi zituen, saihetsetan zirrara bat somatuz. Haren besoetan urtu zen, emakumea! Baina bi seme zituen... Oso kontuz ibili behar zuen. Baina Jon...\nEta berotzen ari zen, berriz ere, mutila!\n«Sabina... gatza», eskatu zion bazkarian. A ze begirada bota zioten elkarri!\nGau txarra pasa zuen Sabinak azkena: Rufino ondoan, eta Jon —agian esna bera ere!— aldameneko gelan.\nSoldadu zegoela kastellano bati nabala tripetan sartu omen zion.\nAh bai! Norbait hiltzeko oso kapaza zen. «Egun on».\n«Gaur ere badugu lainoa», saiatu zen bera, bi gizonezkoen arteko izotza puskatzen, leihotik kanpora begira.\n«Bai!», esan zuen Jonek, eta ñabardurez beterikako «bai»a izan zen hura.\n«Gero arte», esan zuen joaterakoan, Luziano traktorearekin zain zeukala-ta fite samar irten zen eta. Rufino, isilik! Gizon jeloskorra! Nola antzeman zuen...?\nBeste anai-arreba eta koñatuekin, eta zaharrekin ere, ederki moldatzen zen Jon. Bakarrik Rufino... Zer nahi duzu ba!\nGizon basustulenka! Inoiz bere emaztea bestela begiratzen ikasiko al zuen!\nFundizioetan gruarekin txatarra deskargatzen imajinatu zuen Sabinak.\nBerak hala aurkitu zuen, behin, paper bat eramaten han izan bait zen.\nArratsaldean leher eginda etortzen zen etxera; baina, orduan, belarretan aritu nahi zuen! Hark lasaitzen zuela-ta... Lanean akitu arte!\nAzken energia hondarrak —eta xoxak...!— tabernan xahutzen zituen.\nOrduan haserretzen zen... Orduan ematen zuen beldurra!\nHiru urte lehenago, berak supermerkatu batean lan egitera joan nahi zuela esan bait zion, terribleko jipoia jo zion animaliak!\nBazekien bai jotzen!\nHarentzat dena libre zen... berarentzat, dena debekatua.\nMaitasun kontuan ere halaxe zen: zenbat emakume ibili ote zituen Rufinok...? Berak aldiz Rufinoz aparte gizon bakarra izan zuen —eta hura, noski, ezkondu baino lehen: Simon, Leitzakoa, herriko jai batzutan ligatu zuena...\nOrain etxean emaztea seguru zuela iruditzen zitzaion...\nDeabrua sartu zen barruraino!\nEta ze deabru...!\nSan Pedro bezperan heldu zen Jon baserrira. Eurak Panderi maldan belar lanak bukatzen ari ziren eta Santi, semea, etorri zen lasterka, «Jesus eta bere laguna heldu dira!» garrasika. Berak Panderin goi xamarretik begiratu zuen baserrira eta hara!, figura txuri bat atarian...\nMaisua zela eta euskaraz ikasi behar zuela. Bilbokoa bait zen, Jesusek hango pisuan ezagututakoa.\nBaserrirako majo zegoen ba, bilbotarra izateko. Luzianok hala konprenitu zuen behintzat, egun guztian batera eta bestera ibiltzen zuen-eta: ekaina euritsua izan zen-eta, uztailean errekuperatu behar...\nJonek ile motxa zuen, eta mendizalea zen, hango kolore beltz, atsegina zuen...\n«Jon!» hots egiten zion berak, goizero, sei t'erdiak aldera.\n«Mmmm!», ez zen hura higitzen.\n«Jeikitzeko, esaten du Luzianok».\n«Banoa», eta esfortzu handi bat eginez eseritzen zen ohean.\nEderra zegoen, goizeko ordu horietan, auskalo zein ametsetatik esnatu berritan... Segi mendira!\nBelar berdeak, belar iharrak, jatenekoak...\nSabinak ontziak garbitzen bukatu zuen eta trapuak xukatu zituen.\nSila bajuan jarri zen eta afarirako lekak prestatzen hasi zen.\nBelar iharrak bukatzen ari ziren...\nAbuztuaren 1ean izan zen. Jonek etxean hilabete zeramala.\nLan handiko eguna zen, mendian belar iharrak pilatu bait ziren, eta orain dena batean jaso beharra zen.\nBeste bi anai eta beraietako baten emaztea eta umeak, eta Santi eta Xabierrekin, Luziano gora abiatu zen. Joni eta berari, ganbarara heldu belarrak ondo paratzeko agindu zien. Giro ezin beroagoa zegoen.\nJon galtza motzetan zen, bularra bilutsik.\nBera, koadrotxoekiko soineko arin batez, painueloa buruan.\nIzerdi patsetan biak.\nBelar sortak baztertu eta metatu eta soketatik askatu egin behar zituzten.\nGanbara bete antxean zenez, leku estu xamarrean ari ziren biak: bultza sortari, askatu soka, jaso txirrika...\nHitz gutxirekin konformatzen ziren.\nLantzean behin, hantxe bazter batean zuten ur tarrotik, zurrut bana edaten zuten, komentarioren bat egin...\nJonen giharreak daldarka gogoratu zituen Sabinak, belar sorta bakoitza bere tokian utzi eta gero. Bizkarra belar izpiez josita zeukan, eta inoiz sorbaldean edo izterrean itsasten zitzaion ezpataren bat bi hatzen artean atxiki eta mazpiltzen zuen amorruz...\nLokarri bat sortu zen...\n«Kontuz sudurrarekin!», abisatu zion Jonek, sorta bat heldu zelarik ganharara.\nJonek momentu batean tarroan gelditzen zen uraz bere burua busti zuenean begiratu zioten elkarri.\nOrduan ikusi zuen Jonen begietan lehenbiziko tximistazoa. Orduan iñarrosi zuen...\nLana gogor egin zuten.\nEta Jon, bere izterrari begira...\nEta Sabinaren bularraldeko hotzikara...\nHalako batean, ganbarako zulotik, mendian belar gehiagorik ez zela ikusi zuten. Kabletik beheiti zetorren azkeneko paketea.\nHura jaso zuten... «Ez, horra ez», esan zion berak Joni, «hemen badago tokia». Indarra egin eta, batak bestearen besoa ukitzen zutela, berak esaten zuen zokora bultzatu zuten sorta.\nOrduan, Jon beheraka tira egiteko bestaldean jarri zen eta zirrist, lastoekin labandu eta belar gainera erori zen.\nEguzki zati batek bularrak argitzen zizkion mutilari. Elkarri begiratu zioten.\nAteratzeko laguntza eske bezala, Jonek eskua luzatu zion.\nBerea eskaintzea instintiboa izan zen. Jonek tira egin zuen eta bera gainera erori zitzaion. Aurrena jeiki nahi izan zuen, gero berriz amore eman zuen: mutilak presionatzen zuen. Jon suak hartuta zegoen — eta su hura berarentzako zen, eta berarengan bapatean biztu zen suarekin bat egiten zuen.\nHain bero zegoen, eta hain kolore ederra zuen, eta hain usain zoragarria —Donen izerdiaren usaina, eta lastoaren usaina, eta eguzkiaren usaina—, haren gaztetasuna, denak batean bera zorabiatu zen eta Jonek musua eman nahi izan zionean, berak ere ahoa zabaldu zuen eta mutil hura estutu...\nJon xamurra, Jon oldarra, Jon irakitan gainean...\nSabina konkorturik zegoen oraindik.\nOhartzerako bata bestearen ondoan zeuden, elkarri begira. Jonengan, ahoa erdi zabalik, sorpresa, harridura eta jakinmina ikusi zituen.\nAho hartan beste musu txiki paratu zuen berak, zutitu eta jantzi baino lehenago. Afaltzeko arraultzak ere beharko zituztela gogoratu zen Sabina.\nTximinia gainetik egurrezko kaxa jaso eta sukaldetik atera zen.\nHamar egun pasa ziren...\nSabina ikuiluaren ondoko mandiopera sartu zen. Une batez, zerbaitek harritu izan balu bezala, begira gelditu zen emakumea.\nTarro gorrietan aldatutako krabeliñak ikusi zituen. Bezperan aitonak moztutako taketak, haizkoraren ondoan.\nAmonaren txerri-belarretarako otarrea.\nLehen arraultza bildu asmoz makurtzera zihoala nabaritu zuen hotsa.\nBegietan erabakia zekarren... Berak ezetz, eskatu zion, xoilki. Ez zuen nahi eta nahi zuen! Sudur-hegalek salatzen zuten.\nJonek ondoraino etorriz buruko painueloa erantzi zion.\nSabinari arnasa biziagotu zitzaion. Baina bere ezpainek «ez», esaten zuten oraindik, eta Jonek mirariz atzera egin zezan espero zuen.\nBaina Jonek «bai», xuxurlatzen zuen, eta bere eskuek emakumearen gerria estutu zuten.\nOrduan Sabinari begiak itxi zitzaizkion eta belaunak ahuldu.\nElkarrekin lurreratu ziren. Jon musuka jaten ari zen!\nEta bera gorputza moldatzen ari zen, larru jo zezaten!\nJonen mugimendu urduri bat antzemanik ireki zituen atzera begiak.\nHaizkora goitik behera ikusteko lain...! Rufino!\nJonen odolak itsutu zuen...